Librerija Bolivarjana ta' Mérida

Librerija Bolivarjana ta' Mérida

Il-Librerija Bolivarjana huwa bini li jinsab fil-belt ta' Mérida, il-Veneżwela, li jservi kemm bħala kamra għall-qari, sala għal wirjiet u mużewijiet.

Dan huwa lok ta' laqgħa u huwa wieħed mill-punti turistiċi tal-belt.

Il-bini huwa kkunsidrat bħala opra arkitettonika moderna fil-qalba tal-belt, u hu maqsum f'diversi livelli msemmija wara l-ismijiet tal-pajjiżi meħlusa minn Simón Bolívar.

Quddiem din il-librerija hemm pjazza li ta' spiss tintuża bħala żona kummerċjali mill-artiġjani lokali.

Il-librerija ġiet inawgurata fl-okkażjoni tal-biċentenarju mit-twelid tal-"Libertador" Simón Bolívar fl-1983.

L-ewwel sular huwa ddedikat għal diversi oġġetti li kienu ta' Bolívar, u diversi memorabbli relatati mal-perjodu kolonjali u s-snin bikrija tal-indipendenza.

Il-bini nbena matul il-gvern tal-eks-President Luis Herrera Campins u jokkupa l-post ta' fejn qabel kien hemm l-"Escuela Picón", il-kunsill tal-lokalità.

Huwa bini kontemporanju, liema struttura hi mħaffa minn bażi li tistrieħ fuq kolonni, bil-preżenza ta' kolonni tal-ħġieġ u konkrit.

Dan il-bini huwa maqsum f'żewġ livelli.

Il-bieb ta' quddiem huwa replika tal-bieb ta' barra tal-Palazz tal-Inkwiżizzjoni ta' Cartagena, belt li daħlet lil Bolívar fl-istorja.

Fil-bidu hemm is-sala "Kolombja", użata għal wirjiet.

Il-bieb ta 'quddiem huwa replika tal-bieb tal-Palazz ta ' l-Inquisition ta 'Cartagena, belt fejn Bolívar magħmula istorja fil 1813.

Jidħlu fil-dar huma l-sala "Kolombja", maħsuba għal wirja.

F'din il-kamra hemm arka li ngħatat mill-gvern ta' Rujillo, imsebbħa minn ħames condors (annimal emblematiku tal-mergħat) li jirrapreżentaw il-ħames qċaċet ta' Sierra Nevada de Merida; fin-nofs hemm l-emblema tal-belt.

Fil-kuritur tal-"Peru", fl-ewwel sular, tinsab allegorija ta' Bolívar ta' Octavio Acuña Solano, impittra ġewwa l-belt ta' Lima fl-1825.

Il-ħitan huma mżewwaq b'arazz Pervujan mogħti mill-President Fernando Belaúnde Terry u ritratt biż-żejt ta' José de San Martín, protettur tal-Peru, impitter mill-"merideño" Annerys Fernández; faċċata tat-triq hemm replika tal-gallerija tal-Palazz ta' Torre Tagle ta' Lima.

Fuq il-lemin ta' dan il-kuritur hemm is-sala "Ekwador" fejn isiru wirjiet u konferenzi.

Aktar 'il quddiem hemm il-gallerija "Ħaiti", kuritur imżejjen bi kwadri tal-pittur Annerys Fernández li jirrafiguraw lil Luis Brión u lill-President Pettión, ħbieb tal-"Libertador".

Minn dan il-kuritur tidher il-kamra "Panama", post fejn isiru l-laqgħat tas-Soċjeta Bolivarjana u entitajiet oħra tal-gvern.

Hemm ukoll opra oħra, mural, tal-pittur Iván Belski li turi l-"Kungress ta' Panama", u ritratti tal-internazzjonalista Pedro Gual u ta' Andrés Bello, repliki tal-pittur Alirio Rodríguez.

Jidher ukoll kabinett tas-seklu 19 mogħti mill-aħwa Picón Picón u li jappartjeni lil Antonio Ignacio Rodríguez Picón.

Fl-aħħar livell hemm il-kuritur "Karakas", li jinkludi tliet ritratti ta' Bolívar impittra fl-1996 minn Néstor Melani Orozco.

Barra minn hekk wieħed jista' jsib "Boulevard César Rengifo", kwadru fuq teknika mħallta ta' Edgar Marquina tal-2005.

Is-sala "Bolivja" hija l-ikbar waħda tal-librerija.

Hi mdawwra minn ġonna u tinkludi d-diversi bnadar nazzjonali, mill-ewwel waħda tal-Ġeneral Francisco de Miranda sa dik attwali.

Hawnhekk hawn l-ewwel bust ta' Bolívar li ġie espost lill-pubblika (1842) magħmul minn Pedro Celestino.

Jinstabu wkoll ritratti tal-Ġeneral de Miranda u ta' Antonio José de Sucre, impittra fl-1895 minn Rafael Pino, u wieħed ta' Simón Bolívar tal-pittur Luis Vergara Ahumada.

Fid-daħla tal-librerija hemm żewġ busti: wieħed ta' Simón Bolívar u ieħor ta' Andrés Bello maħdumin minn L. González C..

Maġenbhom hemm replika f'minjatura fil-bronż tal-ark tat-trijonf tal-Battalja ta' Carabobo, mogħtija mill-eżerċitu tal-Veneżwela.

Fil-librerija hemm esposti kwadri oħra ta' valur storiku fosthom ritratt ta' Hipólita (l-infermiera tal-"Libertador"), ritratt ta' Simón Rodríguez (surmast u tutur ta' Bolívar) u ieħor ta' Prospero Reverand, impitter mill-pittur "merideño" Francisco Lacruz.

Fost il-kollezzjoni vasta ta' kotba hemm dawk relatati mal-istorja tal-Veneżwela, Simón Bolívar u personalitajiet importanti oħra tal-indipendenza.


Veneżwela

Veneżwela

Il-Veneżwela (, uffiċjalment imsejħa r-Repubblika Bolivarjana tal-Veneżwela (Spanjol:"República Bolivariana de Venezuela"), hi pajjiż li tinsab fil-kosta tat-tramuntana tal-Amerika t'Isfel.

It-territorju tal-Veneżwela jkopri madwar 916,445 kilometru kwadru (353,841 mi kw) b'popolazzjoni stmata ta' madwar 29,100,000.

Il-Veneżwela hija kkunsidrata bħala stat ma' bijodiversità estremament għolja.


Erich Hof

Erich Hof

Erich Hof (Vjenna, 3 ta' Awwissu 1936 – 25 ta' Jannar 1995) kien plejer u kowċ tal-futbol Awstrijakk, li kien jilgħab fil-pożizzjoni ta' attakkant.

Bl-eċċezzjoni ta' parentesi qasira ma' Austria Wien, Erich Hof dejjem lagħab ma' Wiener Sport-Club fejn magħhom rebaħ il-kampjonat Awstrijakk darbtejn (1958, 1959).

Ma' Wiener SC tibqa' mfakkra r-rebħa storika ta' 7–0 fuq Juventus fit-Tazza taċ-Ċampjins, fejn Hof skorja doppjetta.

Kien ukoll l-aqwa skorer tal-kampjonat fl-1959 u fl-1963.

Fi tmiem il-karriera tiegħu bħala plejer, beda jikkowċja t-timijiet fosthom lil Wiener, Austria Wien u t-tim nazzjonali Awstrijakk.

Ma' Austria Wien rebaħ il-kampjonat fl-1980 u fl-1981.

Erich Hof miet fil-25 ta' Jannar 1995, fl-età ta' 58 sena minħabba kanċer.


Malgrat de Mar

Malgrat de Mar

Malgrat de Mar hija belt fil-provinċja ta' Barċellona, fi reġjun tal-Katalunja, l-Spanja.

Il-belt għandha popolazzjoni ta' 18,596 persuna (sal-2010).

Hija maġenb il-baħar u għandha ħafna attrazzjonijiet turistiċi.

Il-Knisja parrokkjali hija ddedikata lil San Nikola (tas-seklu 18)

F'din il-belt jiġu ċċelebrati żewġ festi prinċipali, dik ta' San Rokku nhar it-16 ta' Awwissu , kif ukoll dik ta' San Nikola nhar il-6 ta' Diċembru.


Ole Madsen

Ole Madsen

Ole Madsen (Kopenħagen, 21 ta' Diċembru 1934 – 26 ta' Marzu 2006) kien plejer tal-futbol Daniż.

Minkejja li ma kienx mit-twal, Ole Madsen kien attakkant aggressiv u kellu għajn għall-gowl.

Bħala tfajjel kien jilgħab ma' Bispebjerg FC.

Fl-1958 hu ngħaqad ma' Hellerup IK fit-tielet diviżjoni.

Kien f'dan iż-żmien li ġie magħżul għall-ewwel darba mat-tim nazzjonali Daniż.

Hu kien fost il-favoriti netti li jagħmlu l-lista finali tat-tim tad-Danimarka għall-Olimpjadi tas-sajf ta' Ruma 1960, imma kellu jirtira minħabba raġunijiet finanzarji.

Fl-1964, ġie nominat bħala l-Plejer Daniż tas-Sena, fl-istess sena li man-nazzjonal wasal sar-raba' post fil-Kampjonati Ewropej.

Hu kompla jilgħab mat-tim nazzjonali, sakemm fl-1965 ġie eskluż minħabba li ffirma ma' Sparta Rotterdam.

Magħhom rebaħ it-Tazza tal-Pajjiżi l-Baxxi fl-1966.

Wara s-snin ġewwa l-Olanda, hu kien l-ewwel plejer li ġie magħżul mat-tim nazzjonali wara karriera professjonali, fejn kien irritorna lura għad-dilettantiżmu ma' Hellerup IK.

Fl-1969, waqt konfront internazzjonali kontra n-Norveġja, ċarrat ligament li temmlu għal kollox il-karriera tiegħu bħala futboler.


Nicolaus II Bernoulli

Nicolaus II Bernoulli

Nicolaus II Bernoulli, magħruf ukoll bħala Niklaus Bernoulli, Nikolaus Bernoulli, (6 ta' Frar 1695, Basel, l-iŻvizzera – 31 ta' Lulju, 1726, San Pietruburgu, ir-Russja) kien matematiku Żvizzeru u wieħed mill-ħafna matematiċi prominenti fil-familja Bernouilli.

Nicolaus ħadem l-iżjed fuq il-kurvi, l-ekwazzjonijiet differenzjali, u l-probabbiltà.

Kien il-kontemporanju ta' Leonhard Euler.

Ikkontribwixxa wkoll għad-dinamika tal-fluwidi.

Għallem il-matematika lil Daniel Bernoulli, ħuh iżgħar minnu u ddiskuta miegħu il-paradoss ta' San Pietruburgu.

Kien jaf bosta lingwi mindu kien żgħir.

Meta kellu 13-il sena beda jistudja l-matematika u l-liġi fl-Università ta' Basel.

Fl-1711 kiseb il-lawrja fil-filosofija u fl-1715 id-dottorat fil-liġi.

Fl-1716-17 kien jgħallem privatament f'Venezja.

Fl-1719 ħa l-katedra tal-matematika fl-Università ta' Padua, bħala s-suċċessur ta' Giovanni Poleni.

Kien jgħin lil missieru, fost f'oqsma oħra, fil-korrispondenza dwar id-disputa bejn Isaac Newton u Leibniz, fuq min kien ivvinta l-kalkulu l-ewwel u wkoll fid-disputa bejn missieru u l-matematiku Ingliż Brook Taylor.

Fl-1720 ippropona l-problema tat-trajettorji ortogonali reċiproċi, bl-intenzjoni li jisfida n-Newtonjani Ingliżi.

Fl-1723 inħatar professur tal-liġi fil-Berner Oberen Schule.

Fl-1725 flimkien ma' ħuħ Daniel, li miegħu kien qiegħed idur l-Italja u Franza, ġie mistieden minn Pietru l-Kbir biex imur l-Akkademja ta' San Pietruburgu li kienet għadha kemm twaqqfet.

Hemmhekk iddiskuta ma' ħuh Daniel il-paradoss ta' San Pietruburgu fit-teorija tal-probabbiltà, li iktar tard ħuh kiteb bosta xogħlijiet dwaru.

Tmien xhur wara l-ħatra tiegħu marad u miet.

Warajh fl-1727 il-professorjat ħadu Leonhard Euler, li l-aħwa Bernoulli kienu rrakomandaw.


Daniel Bernoulli

Daniel Bernoulli

Daniel Bernoulli (Groningen, 8 ta' Frar 1700 – Bażel, 8 ta' Marzu 1782) kien matematiku Olandiż-Żvizzeru u wieħed mill-ħafna matematiċi prominenti fil-familja Bernoulli.

Hu miftakar l-iżjed għall-applikazzjonijiet tal-matematika għall-mekkanika, speċjalment il-mekkanika tal-fluwidi, u għal xogħol pijunier tiegħu fil-probabbiltà u l-statistika.

Xogħol Bernoulli għadu studjat serjament f'ħafna istitutuzzjonijiet xjentifiċi madwar id-dinja.

Bernoulli twieled Groningen fil-Pajjiżi l-Baxxi għand familja ta' matematiċi famużi.

Kien bin Johann Bernoulli (wieħed minn ta' l-ewwel li żviluppaw il-kalkulu), in-neputi ta' Jakob Bernoulli (li kien l-ewwel li skopra t-teorija tal-Probabbiltà) u ħu Johann II il-kbir.

Jgħidu li Daniel Bernoulli ma' kienx jaqbel ma' missieru.

Meta t-tnejn daħlu u kkompetew għall-ewwel post f'kompetizzjoni xjentifika fil-Università ta' Pariġi, Johann, ma setax iġerragħha li kien qiegħed jiġi mqabbel ma' ibnu Daniel bħala wieħed daqsu, u keċċa 'l Daniel minn daru.

Barra minn hekk Johann Bernoulli pplaġja ideat fundamentali mill-ktieb ta' Daniel "Hydrodynamica" fil-ktieb tiegħu "Hydraulica" li għamillu data qabel minn "Hydrodynamica".

Minkejja li Daniel ipprova jagħmel rikonċiljazzjoni ma' missieru baqgħu miġġildin sa' mewtu.

Meta Daniel kellu għaxar snin twieled ħuh Johann II Bernoulli.

Meta beda l-iskola, missieru, Johann Bernoulli, ħeġġu biex jistudja n-negozju, għax ma kienx hemm flus fil-matematika.

Madankollu, Daniel irrifjuta, għax ried jistudja l-matematika imma aktar tard ċeda għax-xewqat ta' missieru u beda jistudja n-negozju.

Missieru imbagħad riedu jistudja l-mediċina, u Daniel aċċetta bil-kundizzjoni li missieru jgħallmu l-matematika privatament u komplew jagħmlu dan għal xi żmien.

Kien ħabib tal-qalb ta' Leonhard Euler.

Fl-1724 mar San Pietruburgu bħala professur tal-matematika, iżda ma kienx kuntent hemm, u marda qasira fl-1733 tagħtu skuża biex jitlaq.

Mar lura l-Università ta' Basel, fejn kellu l-katedri tal-mediċina, il-metafiżika u filosofija naturali waħda wara l-oħra sa mewtu.

F'Mejju tal-1750 ġie elett "Fellow of the Royal Society" ta' Londra.

L-ewwel xogħol matematiku tiegħu l-"Exercitationes" ("Eżerċizzji matematiċi") ġie ppubblikat fl-1724.

Sentejn wara, wera għall-ewwel darba kemm hi spiss utli li mozzjoni komposta tinqasam f'mozzjoni ta' trażlazzjoni u mozzjoni ta' rotazzjoni.

Ix-xogħol ewlieni tiegħu hu "Hydrodynamique" ("Hydrodynamica"), ippubblikat fl-1738.

Dan jixbah il-"Mécanique Analytique" ta' Joseph Louis Lagrange fis-sens li hu mqassam b'mod li r-riżultati kollha joħorġu minn prinċipju wieħed, il-konservazzjoni tal-enerġija.

Warajh ħareġ monografija fuq it-teorija tal-frugħ u l-mili tal-baħar, li għalih rebaħ premju tal-Akkademja Franċiża, li qasam ma' Euler u Colin Maclaurin għall-monografiji tagħhom.

Dawn it-tliet momografiji fihom dak kollu li kien sar fuq dan is-suġġett bejn il-pubblikazzjoni ta' "Philosophiae Naturalis Principia Mathematica" ta' Isaac Newton u r-riċerki ta' Pierre-Simon Laplace.

Bernoulli kiteb ukoll numru kbir ta' artikli dwar kwistjonijiet mekkaniċi varji, speċjalment dwar il-problemi konnessi mal-vibrazzjoni ta' korda u s-soluzzjonijiet li kienu taw Brook Taylor u Jean le Rond d'Alembert.

Fl-1738, Daniel Bernoulli kien ukoll l-awtur ta' "Specimen theoriae novae de mensura sortis (Spjegazzjoni ta' teorija ġdida dwar il-kalkulu tar-riskju> )", fejn għamel il-paradoss ta' San Pietruburgu l-bażi tat-teorija ekonomika tal-avversjoni għar-riskju, premju għar-riskju u l-utilità.

Wieħed mill-ewwel attentati fl-analiżi tal-problema statistika madwar iċ-ċensura statistika kien l-analiżi tad-data tal-morbożità u tal-mortalità tal-ġidri li għamel Bernouilli fl-1766 biex juri l-effikaċja tat-tilqim.

Kien l-ewwel xjenzjat li pprova jifformula teorija ċinetika tal-gassijiet, u applika l-idea biex jispjega l-liġi ta' Boyle.

Ħadem ma' Euler fuq l-elastiċità u l-iżvilupp tal-ekwazzjoni ta' travu ta' Euler Bernoulli.

Il-prinċipju ta' Bernoulli hu fundamentali fl-aerodinamika.


Johann II Bernoulli

Johann II Bernoulli

Johann II Bernoulli (18 ta' Mejju 1710, Basel – 17 ta' Lulju 1790, Basel), magħruf ukoll bħala Jean, kien matematiku Żvizzeru, l-iżgħar mit-tliet ulied subien ta' Johann Bernoulli.

Studja l-liġi u l-matematika, u, wara li vvjaġġa fi Franza, kien għal ħames snin professur tal-elokwenza fl-università ta' belt twelidu.

Fl-1736 ingħata l-premju tal-Akkademja Franċiża għall-istudji tiegħu fuq l-Etere .

Meta miet missieru, laħaq minnfloku bħala professur tal-matematika.

Kellu suċċess tliet darbiet fil-kompetizzjoni għall-premju tal-Akkademja tax-Xjenzi ta' Pariġi.

Is-suġġetti li rebbħulu l-premju kienu, l-argan, il-propagazzjoni tad-dawl, u l-kalamita.

Kien ħabib ta' Pierre Louis Maupertuis, li miet taħt is-saqaf tiegħu waqt li kien fi triqtu lejn Berlin.

Iż-żewġ subien tiegħu, Johann u Jakob, kienu l-aħħar matematiċi famużi tal-familja Bernoulli.


Johann III Bernoulli

Johann III Bernoulli

Johann III Bernoulli (4 ta' Novembru 1744, Basel – 13 ta' Lulju 1807, Berlin-Köpenick) kien matematiku u fiżiku Żvizzeru.

Missieru kien Johann II Bernoulli u nannuh Johann Bernoulli.

Studja f'Basel u Neuchâtel.

Meta kellu tlettax-il sena ħa dottorat fil-filosofija.

Ta' 19-il sena nħatar astronomu rjali ta' Berlin.

Xi snin war żar il-Ġermanja, Franza u l-Ingilterra u wara l-Italja, ir-Russja u l-Polonja.

Meta mar lura Berlin, inħatar direttur tad-dipartiment tal-matematika tal-Akkademja.

Fl-1774 ppubblika traduzzjoni għall-Franċiż tal-"Elementi tal-Aġebra" ta' Leonhard Euler u fl-istess sena ġie elett membru barrani tal-Akkademja Rjali tal-Isvezja.

Kiteb ukoll dwar il-grupp etniku Pollakk tal-Kaxubi.

Kien wieħed mill-aħħar membri famużi tal-familja Bernouili.


Jacob II Bernoulli

Jacob II Bernoulli

Jakob II Bernoulli (Basel, 17 ta' Ottubru 1759 – San Pietruburgu, 3 ta' Lulju 1789), kien matematiku Żvizzeru, membru tal-familja Bernoulli.

Johann II Bernoulli kien missieru, Johann Bernoulli kien nannuh u Johann III Bernoulli kien ħuh ikbar minnu.

Wara li spiċċa l-istudji letterarji tiegħu intbgħat Neuchâtel biex jipperfezzjona l-Franċiż.

Meta mar lura ħa l-lawrja fil-liġi, iżda dawn l-istudji ma taffulux il-passjoni ereditarja li kellu għall-ġeometrija, il-matematika u l-fiżika.

Ħa l-ewwel lezzjonijiet f'dawn l-oqsma minn missieru u kompla taħt id-direzzjoni ta' zijuh Daniel.

Tant avvanza fix-xjenza li fl-età ta 21 sena, talbuh jieħu l-katedra tal-fiżika sperimentali fl-Università ta' Basel, li kien ħa jirtira minnha zijuh minħabba l-età avvanzata.

Wara, aċċetta l-kariga ta' segretarju tal-Konti ta' Brenner, li tatu l-opportunità li jżur il-Ġermanja u l-Italja.

Fl-Italja sar ħabib ta' Antonio Maria Lorgna, professur tal-matematika f'Verona u fundatur tal-għaqda li aktar tard saret l-"Accademia Nazionale delle Scienze".

Ġie elett ukoll membru tas-"Società Reale di Torino" u matul iż-żjara tiegħu f'Venezja, ġie ammess permezz tal-rakkomandazzjoni ta' Nicolaus von fuss, fl-Akkademja tax-Xjenzi tar-Russja, fejn fl-1788 inħatar professur tal-matematika.

Fir-Russja għamel riċerka importanti, speċjalment fl-oqsma tal-balistika u l-elastiċità.

Xahrejn qabel ma għalaq tletin, għereq fix-xmara Neva f'Lulju tal-1789, ftit xhur wara li żżewweġ lin-neputija ta' Leonhard Euler.

Ħafna mill-kitbiet tiegħu jinsabu fl-ewwel sitt volumi ta' "Nova Acta Academiae Scientiarum Imperialis Petropolitanae", fl-"Acta Helvetica", fil-"Mémoires des Académies de Berlin et Turin" u fil-pubblikazzjonijiet ta' ħuh Johann.


Anders Lindegaard

Anders Lindegaard

Anders Rosenkrantz Lindegaard (Odense, 13 ta' April 1984) hu plejer tal-futbol Daniż li jilgħab bħala gowlkiper ma' Burnley.

Imwieled f'Odense, Lindegaard beda l-karriera bħala futboler ma' Odense Boldklub (OB) li jilgħab fis-Superliga Daniża.

Id-debutt fil-kampjonat wasal fir-rebħa ta' 3-1 kontra Silkeborg IF nhar id-19 ta' Novembru 2006, waqt li fl-Ewropa iddebutta fit-30 ta' Lulju 2009 fir-rebħa ta' 4–3 fuq Rabotnički.

Matul iż-żmien tiegħu ma' OB kien aktar ikopri l-irwol ta' viċi ta' Arek Onyszko u kellu żewġ perjodi ta' self ma' Kolding FC u Aalesunds FK, b'dan tal-aħħar jakkwistawh b'mod sħiħ.

Meta Onyszko kien ġie sospiż f'Lulju 2009 minħabba li kien ħebb għall-eks-mara tiegħu, Lindegaard kien il-kandidat sabiex jieħu post, però minflok wasal Roy Carroll.

Mal-klabb Norveġiż ta' Aalesunds FK hu rebaħ it-Tazza Norveġiża u kien ivvutat bħala l-Gowlkiper tas-Sena fin-Norveġja u d-Danimarka.

Minn Novembru 2010 kien hemm għajdut li l-klabb Ingliż ta' Manchester United kellu lil Lindegaard bħala objettiv.

Fis-27 ta' Novembru 2010, Lindegaard issieħeb ma' Manchester United għas-somma ta' madwar £3.5 miljun b'kuntratt ta' tliet snin u nofs.

Matul Diċembru kien jitħarreġ mal-iskwadra imma ma setax jilgħab minħabba li s-suq tat-trasferimenti kien għadu ma nfetaħx.

Lindegaard ġie uffiċjalment reġistrat mal-Premier League fis-6 ta' Jannar 2011, u ngħata l-flokk numru 34.

Id-debutt mal-ewwel tim wasal fir-rebħa ta' 2–1 kontra Southampton valida għar-raba' rawnd tal-FA Cup.

F'Marzu kellha issirlu operazzjoni fuq irkopptejh li ħallietu barra għal ħames ġimgħat.

Lindegaard għamlet l-ewwel preżenza mat-tim nazzjonali tad-Danimarka fil-partita kontra l-Iżlanda tas-7 ta' Settembru 2010, valida għall-kwalifikazzjoni għall-Euro 2012.

Id-Danimarka rebħet 1–0.

"Statistika korretta sad-19 ta' Mejju 2013"


Phil Jones

Phil Jones

Philip Anthony "Phil" Jones (Preston, 21 ta' Frar 1992) hu plejer tal-futbol Ingliż li jilgħab bħala difensur ma' Manchester United.

Imwieled ġewwa Preston, Lancashire, Jones issieħeb mal-ġovanili ta' Blackburn Rovers fl-2002.

Hu ngħaqad mat-tim tal-klabb għall-istaġun 2009–10, fejn iffirma kuntratt ta' sentejn u ngħata l-flokk numru 28.

L-ewwel logħba tiegħu ma' Blackburn kienet nhar it-22 ta' Settembru 2009, fil-konfront kontra Nottingham Forest mil-League Cup mirbuħ bl-iskor ta' 1–0.

Fil-kampjonat għamel l-ewwel dehra tiegħu fil-pari ta' 1–1 ġewwa Ewood Park kontra Chelsea, fil-21 ta' Marzu 2010.

Għall-istaġun 2010–11, Jones beda jilgħab f'nofs il-grawnd fejn sar pedina importanti tal-iskwadra sakemm sofra minn uġigħ f'irkopptejh kontra West Ham United f'Diċembru tal-2010 li kien mifhum li se tħallih barra mil-logħob għal ħames xhur.

Fi tmiem l-istaġun, kien hemm għajdut fuq l-interess ta' Manchester United fuq il-plejer u kien mifhum li kien diġà sar qbil f'Ġunju.

Wara xniegħat li l-ftehim kien sfaxxa, nhar it-13 ta' Ġunju 2011 Manchester United uffiċjalizzaw l-akkwist ta' Jones.

Iddebutta nhar is-7 ta' Awwissu fil-Community Shield kontra Manchester City, meta United rebħu bl-iskor ta' 3–2 biex kisbu l-ewwel trofew tal-istaġun.


Son Doong

Son Doong

Sơn Đoòng huwa għar fil-provinċja ta' Quảng Bình (Park Nazzjonali ta' Phong Nha-Ke Bang), fil-Vjetnam, 50 km lejn it-tramuntana ta' Dong Hoi u 450 km lejn in-nofsinhar ta' Hanoi.

L-għar ta' Sơn Đoòng sabu raġel mill-post jismu Hồ-Khanh fl-1991.

In-nies tal-ġungla tal-post kienu jibżgħu mill-għar minħabba l-ħoss isaffar li jagħmel li ġej minn xmara taħt l-art.

Fl-2009 infetaħ għall-pubbliku wara li grupp ta' xjenjati Ingliżi wimmexxi minn Howard u Deb Limbert, għamel survey f'Phong Nha-Kẻ Bàng f'April ta' dik is-sena.

Din il-belt tinsab madwar 450 km lejn in-Nofsinhar ta' Hà Nội, 300 km fit-Tramuntana ta' Đà Nẵng, 1,250 km (750 mi) lejn it-Tramuntana ta' Hồ Chí Minh.


Pajjiżi l-Baxxi

Pajjiżi l-Baxxi

Il-Pajjiżi l-Baxxi (bl-Olandiż: "Nederland") hu pajjiż fl-Ewropa.

Aktar minn 16 miljun ruħ jgħixu fih.

Fit-tramuntana u l-punent tal-Pajjiżi l-Baxxi jinsab il-Baħar tat-Tramuntana.

Lejn il-lvant hemm il-pajjiż tal-Ġermanja u fin-nofsinhar hemm il-pajjiż tal-Belġju.

Il-Pajjiżi l-Baxxi huma wieħed mill-pajjiżi li bdew l-Unjoni Ewropea.

In-nies li jgħixu fIl-Pajjiżi l-Baxxi jissejħu "Olandiżi".

Il-lingwa tal-Pajjiżi l-Baxxi hi wkoll imsejħa Olandiż.

Il-belt kapitali ewlenija tal-Pajjiżi l-Baxxi hi Amsterdam.

Madankollu din mhijiex il-post fejn il-gvern għandu s-sedi tiegħu.

Il-Kamra tad-Deputati (bl-Olandiż: "Tweede Kamer") tinsab fi il-Ħag.

Il-Pajjiżi l-Baxxi jissejħu hekk għax l-art togħla metru wieħed biss 'l fuq mil-livell tal-baħar.

Terz tal-art hija taħt il-livell tal-baħar.

Il-Pajjiżi l-Baxxi huma msejħin ukoll l-Olanda.

L-Olanda jew "Holland" bl-Olandiż kien żona rikka ħafna fil-parti tal-punent tal-Pajjiżi l-Baxxi, u b'hekk sar l-iżball.

Xi nies li ma jgħixux fil-parti tal-punent tal-Pajjiżi l-Baxxi jiddejqu meta n-nies isejħu tal-pajjiż l-Olanda.

Holland tfisser "art bis-siġar" għaliex ir-reġjun ta' Holland kien miksi bil-foresti.

Fl-aħħar tal-Medjuevu id-Dukat tal-Borgonja, pajjiż li issa sar parti minn Franza, kien jiġbor fih sbatax-il reġjun.

Dawk iż-żoni kienu jissejħu l-Pajjiżi l-Baxxi.

Meta bint Duka iżżewwġet ir-re ta' Spanja, il-Pajjiżi l-Baxxi saru parti minn Spanja.

Fis-seklu 16 ħafna mill-Olandiżi saru Protestanti.

Ir-re ta' Spanja ma ħax pjaċir u ried l-Olandiżi kollha jkunu Kattoliċi.

Iddeċieda li l-Protestanti kollha għandhom jinqatlu.

Naturalment il-poplu Olandiż ma għoġbux dan, u fl-1568 dawn bdew gwerra kontra Spanja.

Il-gwerra damet sal-1648, u għalhekk tissejjaħ il-Gwerra ta'Tmenin Sena.

Il-mexxej importanti tal-Olandiżi f'din l-gwerra kien Willem van Oranje (Guliermu ta' Oranġe) imsejjaħ ukoll Guliermu s-Sieket.

Fl-1648 il-Pajjiżi l-Baxxi u Spanja ffirmaw trattat tal-paċi.

Il-poplu Olandiż seta' jżomm l-art kollha li kien rebaħ.

Il-parti tal-Pajjiżi l-Baxxi li ma kinux rebħu l-Olandiżi baqgħet parti minn Spanja.

Aktar tard din il-parti saret il-pajjiż tal-Belġju.

Meta l-Pajjiżi l-Baxxi saru indipendenti, kienu pajjiż speċjali ħafna.

Dak iż-żmien kważi l-pajjiżi kollha tal-Ewropa kienu ggvernati minn re, iżda l-Pajjiżi l-Baxxi ma kieux.

Il-Pajjiżi l-Baxxi kienu magħmulin minn seba' provinċji, li kienu mmexxija mill-bliet il-kbar.

Il-bliet kienu ggvernati mill-muniċipju li kien magħmul minn ċittadini għonja.

Flimkien dawn il-provinċji kienu ggvernati minn stadtholder, li għalkemm kellu ħafna qawwa, imqabbel mar-rejiet tal-pajjiżi ewropej l-oħra kellu ħafna inqas potenza.

Fil-seklu 17, il-Pajjiżi l-Baxxi kien il-pajjiż l-aktar għani u wieħed mill-aktar pajjiżi qawwijin fid-dinja.

Għalhekk l-Olandiżi jsejħu s-seklu 17 l-Età Mdehba.

Huma kellhom artijiet madwar id-dinja.

L-art l-aktar importanti kienet l-Indji tal-Lvant, pajjiż li llum jissejaħ l-Indoneżja.

L-Olandiżi waqqfu ukoll il-belt New York, li kienu jsejħulha Amsterdam il-Ġdida.

L-Amerikani nattivi kienu jseħu din iż-żona Manhattan u fl-1628 huma bigħuha lill-Olandiżi għal 60 Gilder.

Il-Pajjiżi l-Baxxi ġġieldu ħafna gwerer kontra pajjiżi oħra Ewropej, speċjalment kontra l-Ingilterra.

Michiel de Ruyter, ammirall Olandiż, sar eroj Olandiż meta għeleb il-flotta Ingliża qrib Londra.

Fis-seklu 18 il-Pajjiżi l-Baxxi ftaqru.

Ħafna nies ħasbu li dan kien it-tort tal-i"stadtholders".

Ħafna ħasbu li kellhom wisq poter u riedu jeħilsu minnhom.

Fl-1789 il-poplu Franċiż iddepoża r-re tiegħu.

L-armati Franċiżi attakkat pajjiżi oħra biex ineħħu l-mexxejja tagħhom ukoll.

Fl-1795 dawn attakkaw Il-Pajjiżi l-Baxxi.

L-iStadtholder Guliermu V]] kellu jaħrab lejn l-Ingilterra.

Il-Pajjiżi l-Baxxi ingħata isem ġdid, ir-Repubblika Batavjana u sar demokrazija.

Iżda l-Franċiżi ma kinux kuntenti bil-mexxej Olandiż, u allura fl-1806 l-imperatur Franċiż Napuljun għamel lil ħuh Louis Bonaparte re tal-Pajjiżi l-Baxxi.

Louis sar popolari Fl-Pajjiżi l-Baxxi, iżda l-imperatur għal darb'oħra ma kienx kontenut bih, u minħabba dan fl-1810 il-Pajjiżi l-Baxxi saru parti minn Franza.

Fl-1815 Napuljun ġie megħlub, u l-Pajjiżi l-Baxxi reġgħu saru indipendenti.

Il-mexxejja tal-pajjiżi Ewropej ħasbu li kienet idea tajba li jagħmlu l-Pajjiżi l-Baxxi aktar b'saħħithom, biex jagħmluhom kapaċi li jirreżistu invażjoni oħra Franċiża.

Għalhekk il-Belġju u l-Lussemburgu ġew miżjuda mal-Pajjiżi l-Baxxi.

Ir-re Guliermu, bin l-istadtholder Guliermu V, sar re.

Il-Belġjani ma kinux kuntenti bir-re Olandiż.

Fl-1830 dawn irbellaw.

Guliermu bagħat armata, Kien aqwa ħafna mill-Belġjani iżda wara għaxart ijiem il-Franċiż bagħtu armata biex jgħinuhom.

Fl-1831 il-Belġjani għażlet re għalihom, u l-Belġju sar pajjiż indipendenti.

Xi nies ħasbu li r-re Olandiżi kellu wisq poter.

Riedu li jagħtuh inqas qawwaa u jivvutaw għall-gvern huma infushom.

Fl-1848 kien hemm irbelli vjolenti kontra r-rejiet ta' bosta pajjiżi Ewropej.

Ir-re Olandiż beża' li ħa jiġri l-istess fil-Pajjiżi l-Baxxi.

Għalhekk ħalla lil Johan Rudolf Thorbecke jikteb kostituzzjoni.

Minn dak iż-żmien in-nies setgħu jivvotaw.

Għall-ewwel l-irġiel għonja biss kienu jistgħu jivvutaw.

Mill-1919 kulħadd sar jista' jivvota.

Fl-Ewwel Gwerra Dinjija, il-Pajjiżi l-Baxxi ma ġilldux.

L-Olandiżi riedu jibqgħu newtrali fit-Tieni Gwerra Dinja wkoll, imma fl-1940 il-pajjiż ġie invadut u okkupat mill-Ġermanja.

Bħal fil-pajjiżi l-oħra kienu okkupaw, il-Ġermaniżi bdew joqtlu l-Lhud.

Anne Frank kienet tifla Lhudija li għexet fil-Pajjiżi l-Baxxi.

Hija mietet f'[ kamp tal-konċentrament]] Ġermaniż.

Meta hi u l-familja tagħha kienu qed jistaħbew mill-Ġermaniżi, kitbet djarju.

Wara l-gwerra djarju tagħha sar famuż ħafna.

Fl-1944 l-armata Amerikana, Kanadiża, Pollakka u Brittanika lliberat in-nofsinhar tal-Pajjiżi l-Baxxi mill-Ġermaniżi.

Riedu jaqsmu x-mara Renu sabiex jilliberaw il-bqija tal-pajjiż, iżda ġew megħluba mill-Ġermaniżi.

Ħa sa Mejju tal-1945 qabel ma' l-pajjiż kollu ġie liberat.

Matul il-ħames snin tal-okkupazzjoni Ġermaniża, mietu 250,000 ruħ fil-Pajjiżi l-Baxxi.

Ftit wara l-gwerra, l-Indoneżja ddikjarat l-indipendenza.

L-Olandiżi bagħtu s-suldati l-Indoneżja.

Matul il-gwerra l-Olandiż irrealizzaw kif iħossuhom dawk li jkunu okkupati minn pajjiż ieħor, għalhekk xi nies ħasbu l-Olandiżi ma għandhiex tagħmel l-istess lill-Indoneżjani.

Wara pajjiżi oħra, inklużi l-Istati Uniti, qallu lill-Olandiżi biex iħallu l-Indoneżja, li għamlu finalment (1949).

Wara l-gwerra Il-Pajjiżi l-Baxxi saru wieħed mill-pajjiżi l-iżjed għonja fid-dinja.

Fl-2004 il-Ġnus Magħquda qalu li l-Pajjiżi l-Baxxi kienu l-ħames l-aħjar pajjiż biex wieħed jgħix fih.

Il-Pajjiżi l-Baxxi huma monarkija kostituzzjonali.

Dan ifisser li l-pajjiż għandu re jew reġina, iżda l-veru poter hu f'idejn il-parlament, magħżul mill-poplu Olandiż.

In-nies Olandiż kollha li għandhom 18-il sena jew aktar jistgħu jivvutaw.

Hemm elezzjoni kull erba' snin.

Wara l-elezzjonijiet, il-partiti li jġibu l-maġġoranza tal-voti joħolqu kabinett.

Il-kabinett jikkonsisti fi prim ministru u bosta ministri.

Dawn li ġejjin huma l-partiti politiċi fil-parlament:

Il-Pajjiżi l-Baxxi huma magħrufin għall-tolleranza fil-politika.

Il-Pajjiżi l-Baxxi huma l-uniku pajjiż fejn id-drogi ħfief mhumiex kompletament meqjusin illegali.

Barra minn hekk il-Pajjiżi l-Baxxi huma wieħed mill-ftit pajjiżi li jippermettu ż-żwieġ bejn l-istess, l-ewtanażja u l-prostituzzjoni sa ċertu punt.

Minħabba li huma minn tal-ewwel demokraziji parlamentari, il-Pajjiżi l-Baxxi kienu pajjiż modern sa mit-twaqqif tagħhom.

Fost affiljazzjonijiet oħrajn il-pajjiż huwa membru fundatur tal-Unjoni Ewropea (UE), in-NATO, l-OECD, il-WTO u ffirma wkoll il-protokoll ta' Kjoto.

Flimkien mal-Belġju u l-Lussemburgu, jagħmlu parti mill-unjoni ekonomika tal-Benelux.

Il-pajjiż jilqa' fi ħdanu ħames qrati internazzjonali: Il-Qorti Permanenti tal-Arbitraġġ, il-Qorti Internazzjonali tal-Ġustizzja, It-Tribunal Kriminali Internazzjonali għall-Ex-Jugożlavja, il-Qorti Kriminali Internazzjonali u t-Tribunal Speċjali għal-Libanu.

L-ewwel erbgħa jinsabu f' il-Ħag bħalma tinsab l-aġenzija tal-intelliġenza kriminali tal-UE Europol.

Għalhekk li din il-belt ġiet imsejħa "l-kapitali legali tad-dinja".

Fil-Pajjiżi l-Baxxi hemm 12-il provinċja: Hemm ukoll 3 muniċipji speċjali li jiffurmaw il-Karibew Netherlands: Minbarra dawn Aruba, Curaçao u Sint Maarten huma wkoll parti mir-Renju tal-Pajjiżi l-Baxxi.

Fil-fatt il-parti kbira mill-Olanda inħolqot mill-ramel li karkru l-ħafna xmajjar li jgħaddu minnha.

L-iżjed importanti fosthom huma r-Renu, il-Maas, l-Ijssel u l-iScelt.

Parti kbira mill-Pajjiżi l-Baxxi hi taħt il-livell tal-baħar.

Dan hu hekk billi l-Olandiżi nixxfu ħafna lagi u partijiet tal-baħar biex joħolqu dawk li jgħidulhom "polders".

Għalhekk għandhom dan il-qawl "Alla ħoloq id-dinja, iżda l-Olandiżi ħolqu l-Pajjiżi l-Baxxi."

Minħabba dan il-Pajjiżi l-Baxxi huma ċatti ħafna.

Fix-xlokk nett tal-Pajjiżi l-Baxxi, fl-Limburg, hemm xi għoljiet.

Għalhekk, dan ir-reġjun hu attrazzjoni turistika għal ħafna Olandiżi.

L-għola punt fi-Pajjiżi l-Baxxi, Vaalserberg, huwa 321 metru 'l fuq mil-livell tal-baħar.

Il-Pajjiżi l-Baxxi huma pajjiż żgħir, imma hemm ħafna nies li jgħixu hemmhekk.

Huma wieħed mill-pajjiżi bl-ogħla densà ta' popolazzjoni fid-dinja.

Il-parti l-kbira tan-nies fil-Pajjiżi l-Baxxi jitkellmu l-Olandiż.

Fi Friesland madwar 200,000 ruħ jitkellmu l-Friżjan.

Xi Olandiżi jitkellmu bid-djaletti.

Id-djaletti Sassoni mitkellma fil-parti tal-grigal tal-Pajjiżi l-Baxxi huma pjuttost simili għall-Ġermaniż Baxx.

Skont stħarriġ magħmul fl-2006, 25% tal-poplu Olandiż huma Insara u 3% jemmnu f'xi reliġjon organizzata oħra, bħall-Ġudaiżmu, l-Iżlam jew l-Induiżmu eċċ u 26% għandhom twemmin spiritwali mhux marbut ma 'reliġjon.

L-44% l-oħra mhumiex reliġjużi.


Kwalifikazzjoni għall-Kampjonati Ewropej tal-Futbol 2012 - Grupp A

Klassifika u riżultati għal Grupp A mill-fażi ta' kwalifikazzjoni għall-Kampjonati Ewropej 2012.


Heiko Westermann

Heiko Westermann

Heiko Westermann (Alzenau, 14 ta' Awwissu 1983) huwa plejer tal-futbol Ġermaniż li jilgħab bħala difensur għal Hamburg u għat-tim nazzjonali Ġermaniż.

Westermann beda l-karriera professjonali mal-klabb mis-2.

Bundesliga, Greuther Fürth.

L-ewwel dehra tiegħu waslet fis-26 ta' Jannar 2003 fir-rebħa ta' 1–0 fuq MSV Duisburg.

Fi tliet staġuni mal-klabb hu lagħab total ta' 92 logħba, fejn skorja ħames gowls.

Wara l-istaġun 2004–05, Westermann iffirma mat-tim promoss tal-Bundesliga Arminia Bielefeld.

Fl-ewwel staġun tiegħu lagħab f'kull logħba ta' Bielefeld, fosthom 34 logħba tal-kampjonat u ħames partiti tad-DFB-Pokal.

Hu baqa' figura regulari mal-klabb għas-sena ta' wara fejn tilef biss logħba waħda.

Fl-2007, Schalke akkwistaw is-servizzi tiegħu għal €2.8 miljun.

Westermann iddebutta fl-24 ta' Lulju fil-konfront kontra 1.

FC Nuremberg, li rebħuha 4–2 fejn ikkontribwixxa għal gowl.

Id-debutt fil-Bundesliga wasal fis-26 ta' Awwissu 2007, bħala sostitut għal Rafinha fit-tielet ġimgħa tal-kampjonat kontra VfL Wolfsburg.

Fl-istaġun segwenti hu kien strumentali fil-kampanja ta' Schalke fiċ-Champions League, fejn kien l-uniku plejer (barra l-gowlkiper) li lagħab kull minuta.

Bil-kowċ il-ġdid Fred Rutten, għall-istaġun 2008–09 Westermann ġie skjerat ħafna drabi f'nofs il-grawnd.

F'Lulju tal-2010, Westermann iffirma għal €7.5 miljun ma' Hamburg.

Westermann iddebutta mat-tim nazzjonali Ġermaniż fi Frar tal-2008 kontra l-Awstrija (3–0).

Hu ġie magħżul fost l-iskwadra Ġermaniża għall-Kampjonati Ewropej 2008.

Fit-2 ta' Ġunju 2009, Westermann skorja l-ewwel gowl tiegħu għall-Ġermanja fir-rebħa ta' 7–2 kontra l-Emirati Għarab Magħquda.


Auckland Grammar School

Auckland Grammar School

Auckland Grammar School hija skola sekondarja tal-istat f'Auckland, New Zealand.

Fl-2008 kellha reġistrazzjoni ta' 2,483 student u hi waħda mill-ikbar skejjel ġewwa New Zealand, fejn hi meqjusa bħala waħda mill-ogħla skejjel sekondarji ġol-pajjiż.

L-iskola ġiet stabbilita fl-1850 mill-Gvernatur George Grey u kienet uffiċjalment rikonoxxuta bħala istituzzjoni edukattiva fl-1868.


Paul Borg Olivier

Paul Borg Olivier

Paul Borg Olivier (Valletta, 1 ta' Settembru 1969) huwa politiku Malti, li serva bħala Sindku tal-Belt Valletta u huwa attwalment is-Segretarju Ġenerali tal-Partit Nazzjonalista.

Borg Olivier studja l-liġi fl-Università ta' Malta.

Ħareġ għall-elezzjoni fuq id-distrett li jinkludi l-Belt Valletta mal-Partit Nazzjonalista fl-1996, 1998 u 2003.

Kien Viċi-Sindku tal-Belt bejn l-1993 u l-1999 u s-Sindku tagħha bejn l-2000 u l-2008.

Kien elett Segretarju Ġenerali tal-Partit Nazzjonalista fis-27 ta' Ġunju, 2008.

Paul Borg Olivier huwa n-neputi tal-Prim Ministru Giorgio Borg Olivier, li Malta kisbet l-indipendenza taħtu, u bin iben Paolo Borg Olivier, li kien Ministru Nazzjonalista.

Dr Borg Olivier kiteb id-daħla għall-ktieb ta' Frans Sammut, "Bonaparte à Malte".


Bonaparte à Malte (ktieb)

Bonaparte à Malte (ktieb)

Bonaparte à Malte huwa ktieb bil-Franċiż dwar l-okkupazzjoni ta' Malta mill-Franċiżi miktub minn Frans Sammut fl-2008.

Il-ktieb huwa msejjes fuq dokumenti tal-epoka mill-arkivji ta' Malta, u jagħti rendikont dettaljat tas-sitt ijiem li Napuljun Bonaparti qatta' f'Malta fl-1798, kif ukoll analiżi politika tas-sitwazzjoni taħt l-Ordni ta' San Ġwann u l-konsegwenzi politiċi u kulturali tal-kisba ta' Malta minn Bonaparti.

Fi kliem il-kittieb u politiku Alfred Sant, Bonaparti u l-impatt tiegħu fuq Malta kienu "suġġetti dejjiema fl-interessi u fir-riċerka [ta' Sammut]".

Din hi l-ewwel darba li dawk is-sitt ijiem qed jiġu rrakkuntati bil-Franċiż.

Fit-tmien kungress tas-Soċjetà Napoleonika Internazzjonali, Sammut ippreżenta saġġ jismu "The Enlightenment in Malta and the Coming of Bonaparte" imsejjes fuq ir-riċerka li kien għamel għal "Bonaparte à Malte".

Sammut ressaq it-teżi li minkejja li qatta' żmien tant qasir f'Malta, Bonaparti ttanta jdaħħal lill-pajjiż fid-dinja moderna.

Ħareġ għadd ta' digrieti bit-tir li joħloq riorganizzazzjoni sħiħa tal-gvern u s-soċjetà f'Malta, u pprova jirrevedi l-liġijiet ta' Malta.

It-tneħħija tat-titli nobiljari u l-abolizzjoni tal-jasar kienu l-ewwel provvedimenti li ħa.

Ordna li jkun imkeċċi l-Inkwiżitur u r-rilaxx tal-priġunieri politiċi tal-Ordni, fosthom il-patrijott Malti Mikiel Anton Vassalli, li kellu l-istess ideali Illuministi ta' Bonaparti u li Bonaparti ddeskrivieh bħala "l-aktar priġunier intelliġenti li qatt eżista."

Filwaqt li fisser ruħu sorpriż li fl-Università ta' Malta ma kienx hemm it-tagħlim tal-matematika, il-fiżika u l-astronomija, Bonaparti wettaq ukoll sensiela ta' riformi fil-qasam tal-edukazzjoni.

Għal Sammut Napuljun Bonaparti kien "tip differenti ta' mexxej... kien aktar bħala stratega intellettwali u filosfu", kwalità li tqiegħdu fl-ogħla rang tal-kmand, flimkien ma' Ġulju Ċesri u Alessandru Manju.

Parti mir-riċerka għal "Bonaparte à Malte", marret fir-rumanz storiku ta' Sammut tal-1994 dwar Vassalli, "Il-Ħolma Maltija", li Alfred Sant iddeskrivieh bħala l-"kapolavur tiegħu" u l-poetessa Esperantista Ingliża Marjorie Boulton bħala "xogħol monumentali".

Skont il-Prof.

Anne-Marie Mésa tal-Universita' ta' Reims Champagne-Ardenne, il-"punto di vista [ta' Frans Sammut] hu filfatt originali, argumentat tajjeb, sottili u rfinut - kif wiehed jistenna minn kull xoghol ta' storjografija.

Tassew tiehu pjacir taqrah!"; Frans Sammut kien "evidentement storiku eccellenti, kif ukoll personalita' rikka u moghnija b'kultura vasta".


Fright Night

Fright Night

Fright Night huwa grupp mużikali Russu fuq mużika gothic metal.

Il-membri tal-band huma Winter, Shade, Weena Morlock, Lestat u Dmitrij Vinogradov.


André Villas-Boas

André Villas-Boas

Luís André de Pina Cabral e Villas-Boas, magħruf aħjar bħala André Villas-Boas (Porto, 17 ta' Ottubru 1977) huwa kowċ tal-futbol Portugiż.

Villas-Boas m'għandu l-ebda esperjenza bħala futboler professjonali, u ta' 33 sena irnexxielu jsir l-iżgħar kowċ li rebaħ titlu Ewropew.

Ta' sittax-il sena, Villas-Boas (li minn dejjem kien partitarju ta' Porto) għex fl-istess blokka ta' appartamenti tal-Ingliż Bobby Robson, li dak iż-żmien kien qiegħed jikkowċja lil Porto.

Wara diskussjoni bejniethom, Robson ħatar lil Villas-Boas fid-dipartment tal-osservazzjoni ta' Porto.

Taħt il-gwida ta' Robson, li kien baqa' impressjonat bil-livell ta' Ingliż li kellu, hu kiseb il-liċenzja Ċ tal-ikkowċjar tal-UEFA fl-età ta' sbatax-il sena.

Ta' 21 sena kellu perjodu qasir fil-gwida tat-tim nazzjonali tal-Gżejjer Verġni Brittaniċi, qabel ma mexa għal karriera ta' assistent ta' José Mourinho ma' Porto.

Meta Mourinho issieħeb ma' Chelsea u Inter, Villas-Boas ingħaqad miegħu.


Marie Louise Coleiro Preca

Marie Louise Coleiro Preca

In-Nutar Marie Louise Coleiro Preca (Ħal-Qormi, Malta, 7 ta' Diċembru 1958) hija d-disa' President tar-Repubblika, u t-tieni mara f'din l-ogħla kariga tal-pajjiż, u saret l-iżgħar President fl-età, 55 sena.

Hija ħadet il-ħatra nhar l-4 ta' April 2014 wara li tlett ijiem qabel għadda vot unanimu mill-Parlament.

Sa dakinhar hija kienet Ministru tal-Familja u Solidarjetà Soċjali u Deputat Laburista fil-Parlament Malti.

Bint Anthony, għalliem, u Judith imwielda Sammut, kienet l-ewwel wild fost sitta.

Hija kisbet Baċellerat fl-Istudji Legali u Umanistiċi u gradwat bħala Nutar Pubbliku mill-Università ta' Malta.

Bdiet l-attività fil-volontarjat fl-Azzjoni Kattolika f'Ħal Qormi fl-età ta' 13-il sena, filwaqt li kienet PRO tal-Union tal-istudenti tal-Polytechnic fl-età ta' 16-il sena.

Bdiet l-attività politika tagħha meta kellha 16-il sena.

Okkupat diversi karigi fi ħdan il-Partit Laburista, fosthom bħala: membru elett tal-Eżekuttiv Nazzjonali, membru fil-Bureau Nazzjonali tal-Għaqda Żgħażagħ Soċjalisti, Assistenta Segretarju Ġenerali tal-Partit Laburista, Segretarju Ġenerali tal-Partit Laburista, membru fundatur tal-Fondazzjoni Ġuże' Ellul Mercer, Stampatur tal-Ġurnal tal-Partit Laburista "Il-Ħelsien", President tal-Għaqda Nisa Laburisti u mill-1998 Membru Parlamentari Laburista.

Kienet ukoll attiva fi ħdan il-General Workers Union bħala membru fil-Kunsill Nazzjonali tal-Għaqda Ħaddiema Żgħażagħ u Rappreżentanta tal-Partit Laburista fil-Kunsill Nazzjonali tal-GWU.

Nhar il-5 ta' Ġunju 2008 Coleiro Preca ikkontestat mingħajr suċċess għall-ħatra ta' Mexxej ġdid tal-Partit Laburista wara r-riżenja ta' Alfred Sant.

435 minn 879 delegat ivvutaw għal Joseph Muscat.

George Abela kiseb 200 vot.

Michael Falzon, Evarist Bartolo u Marie Louise Coleiro Preca kisbu 181 vot, 32 vot u 26 vot rispettivament.

Nhar it-2 ta' Ġunju 2011, Coleiro Preca ħabbret li fiċ-ċirkostanzi kif żviluppaw mhux se tkun qed tikkontesta l-elezzjoni ġenerali li jmiss bħala kandidata elettorali f'isem il-Partit Laburista.

Qalet li kienet diġa' infurmat lill-Kap tal-Oppożizzjoni Joseph Muscat b'din id-deċiżjoni nhar it-Tlieta 31 ta' Mejju 2011, jiġifieri jumejn wara li tħabbar ir-riżultat tar-referendum fuq id-divorzju.

Fi stqarrija l-ġurnata ta' qabel, hija kienet semmiet kif kien hemm min hedded, immalafama u intimida lilha u lill-familja tagħha dwar il-pożizzjoni li kienet ħadet fil-kampanja għar-referendum, kontra d-dħul tad-divorzju.

Iżda tmintax-il jum wara din l-istqarrija, nhar l-20 ta' Ġunju, Coleiro Preca ħabbret li se terġa' tikkontesta mill-ġdid l-elezzjoni ġenerali li jmiss mal-Partit Laburista wara t-turija kbira ta' appoġġ u solidarjeta' li l-elettorat tas-Sitt Distrett u l-insistenza u l-ħeġġa li urew l-eluf ta' familji fid-distrett u barra minnu biex terġa' tikkunsidra d-deċiżjoni tagħha, ġabuha f'qagħda li kellha tirrifletti bis-sħiħ fuq id-deċiżjoni li kienet ħadet.

Hi semmiet ukoll l-istqarrijiet tal-Mexxej Laburista Joseph Muscat li ikkonferma li hi kienet konformi mal-linja tal-partit komplew għabbewha bil-piż biex tirrevedi d-deċiżjoni dwar il-kandidatura tagħha.

Nhar it-13 ta' Lulju 2011, għadda mill-Parlament it-tieni qari tal-abbozz ta' liġi dwar id-dħul tad-divorzju f'Malta, b'44 vot favur, 13-il vot kontra u 12-il astensjoni.

Il-Membri Parlamentari tal-Oppożizzjoni vvutaw kollha favur, ħlief Adrian Vassallo li vvota kontra u Marie-Louise Coleiro Preca li astjeniet.

Fil-11 ta' Lulju, Coleiro Preca qalet li fit-Tielet Qari se tivvota favur.

Fil-Parlament hija ma qablitx ma' George Vella li kkritika li min jastjeni għax ikun qed jaħrab mir-responsabbiltà, għax għal Coleiro Precaa din hija kwistjoni ta' kuxjenza.

Fl-Elezzjonijiet Ġenerali 2013, Coleiro Preca kienet it-tieni l-aktar kandidata Laburista li ġabet voti wara l-Mexxej Joseph Muscat, 6000 vot.

Nhar it-13 ta' Marzu 2013 hija nħatret Ministru tal-Familja u Solidarjetà Soċjali fil-Gvern Laburista li tela' fl-Elezzjonijiet Ġenerali 2013 li saru ħamest ijiem qabel.

Taħt id-dekasteru tagħha jaqgħu dawn l-oqsma: Politika Soċjali, Politika tal-Familja, Politika dwar it-Tfal, Housing Soċjali, Sigurtà Soċjali, Pensjonijiet, Servizzi ta' solidarjetà, Politika dwar il-persuni b'diżabilità, Anzjani, u Ħarsien fil-Komunità.

Matul is-sena li kienet fil-kariga Ministerjali hija bdiet sensiela ta' riformi u tiżviluppa għadd ta' strateġiji fis-settur soċjali.

Fost ir-riformi ewlenin li saru tul il-ħidma Ministerjali tagħha kien hemm dik fil-qasam tal-housing soċjali, strateġija integrata tal-informatika li qed tħaffef il-proċessi fl-għoti tal-benefiċċji.

Tant li sa' l-aħħar tas-sena 2014, dawk li jaslu għall-eta' ta' l-irtirar, dawk li jkunu eliġibbli għal marriage grant, dawk li jieħdu l-pensjoni tar-romol u cchildren's allowance, se jingħatawlhom mingħajr il-ħtiega ta' ħafna proċeduri u telf ta' ħin.

Tat bidu għall-ħidma b'rabta mal-introduzzjoni tas-single means testing mechanism, kif ukoll għal riforma sħiħa fil-qasam tal-welfare u għal sistema aktar effettiva kontra l-frodi tal-benefiċċji soċjali.

Matul it-tnax-il xahar ta' ħidma bħala Ministru ngħata bidu għall-iżvilupp tal-istrateġija għas-sostennibilita' u l-adegwetezza tal-pensjonijiet.

Ħadmet biex jiġu indirizzati lanomaliji fil-pensjonijiet tal-ex-ħaddiema tat-Tarzna.

Introduċiet għadd ta' miżuri bħal l-għoti tal-pensjoni sħiħa lir-romol li jkunu jaħdmu u l-għoti tac-children's allowance antiċipat biex għenet f'budgeting aħjar fil-familji.

Bħala Ministru, Coleiro Preca ipproniet diversi leġislazzjonijiet quddiem il-Parlament, fosthom l-Att dwar il-Protezzjoni tat-Tfal li se jkun parti mill-Att dwar it-Tfal.

Waqqfet ukoll is-SART (Sexual Assault Response Team), fejn għall-ewwel darba hemm post wieħed minn fejn vittmi ta' stupru jirċievu s-servizzi kollha, taħt saqaf wieħed.

F'Diċembru tal-2013, flimkien mal-Kummissarju Ewropew għax-Xogħol, l-Affarijiet Soċjali u l-Inklużjoni László Andor, Coleiro Preca niedet il-proġett LEAP.

Dan il-proġett ko-finanzjat mill-Fond Soċjali Ewropew qed jara t-twaqqif taċ-Ċentri għar-Riżorsi tal-Familja li se jipprovdu servizzi fil-qalba tal-komunitajiet.

F'Jannar 2014, flimkien mal-Prim Ministru Joseph Muscat, Coleiro Preca niedet Green Paper: Struttura Għal Tnaqqis fil-Faqar u Għal Inklużjoni Soċjali.

Bħala parti mill-ħidma tagħha biex tindirizza l-faqar u l-esklużjoni soċjali, introduċiet għajnuna supplimentari għall-ulied, fejn se jibbenefikaw madwar 22,000 tifel u tifla.

Fl-4 ta' Marzu 2014 il-Prim Ministru Joseph Muscat innominaha bħala d-disa' President tar-Repubblika, u t-tieni mara f'din l-ogħla kariga tal-pajjiż, u l-iżgħar President fl-età, 55 sena.

Nhar il-25 ta' April 2018, il-President Coleiro Preca stqarret li kienet imħassba dwar id-dibattiti polarizzati li kienu qed isiru dwar l-emendi għal-liġi dwar il-protezzjoni tal-embrijuni.

Stqarret hekk: "Dan it-tip ta' dibattitu ma jgħinx kostruttivament biex jiġu mifhuma b'mod ħolistiku l-implikazzjonijiet umani, soċjali, etiċi, u mediċi.

It-trattament tal-IVF huwa suġġett delikat li jeħtieġ li jkun diskuss f'ambjent seren, li jibbilanċja l-qsim il-qalb li jiffaċċjaw koppji bla tfal, ma' kwistjonijiet etiċi sensittivi li għandhom x'jaqsmu mad-drittijiet tal-embrijuni."

Il-President Coleiro Preca stqarret li kienet imħassba bl-ostilità li sfortunatament kienet qed toħroġ minn dibattiti pubbliċi.

Il-President appellat għall-kalma u għall-perjodu itwal ta' riflessjoni sabiex il-vuċijiet kollha jinstemgħu.

Il-President Coleiro Preca offriet ukoll li timmedja.

Hija stiednet il-parlamentari, is-soċjetà ċivili, u l-i"stakeholders" kollha biex jiġu flimkien madwar il-mejda biex ikollhom dibattitu infurmat li jgħaqqad flimkien il-konsiderazzjonijiet etiċi u morali mal-għarfien xjentifiku għal-liġi li tkun tirrifletti b'mod sħiħ il-potenzjal mediku u l-implikazzjonijiet pozittivi u negattivi għas-soċjetà.

Nhar il-21 ta' Ġunju 2018, il-President bagħtet stqarrija lill-Parlament li tgħid hekk:

"Matul dawn l-aħħar ġimgħat l-emendi proposti għall-Att dwar il-Protezzjoni tal-Embrijun qanqlu dibattitu nazzjonali.

Napprezza b'qalbi kollha l-kontribut li s-soċjetà ċivili tat f'dawn id-diskussjonijiet u nifhem it-tħassib ta' xi wħud minnhom dwar diversi kwistjonijiet etiċi, morali, soċjali, psikoloġiċi u legali.

Jien ukoll nifhem bl-aktar mod sħiħ u nempatizza mal-weġgħat ta' tant koppji li ma jistax ikollhom ulied u li jixtiequ jsiru ġenituri bit-teknika ta' prokreazzjoni assistita li toffri l-mediċina tal-lum u nifhem ix-xewqa leġittima tagħhom li jingħataw għajnuna sħiħa u support kontinwu mis-soċjetà kollha.

Issa li l-emendi proposti għaddew mill-proċess demokratiku u ġew approvati b'vot finali fil-Parlament, il-liġi ntbagħtet quddiemi biex niffirmaha.

Wara li ħadt diversi pariri etiċi, morali u legali minn persuni kompetenti u wara proċess twil ta' riflessjoni u dixxerniment, jiena wasalt fil-kuxjenza tiegħi għad-deċiżjoni li niffirma dan l-att.

Irrid nagħmilha ċara li din id-deċiżjoni mhix kompromess etiku mal-fehmiet sodi tiegħi u mal-valuri personali tiegħi dwar il-ħajja umana, il-familja u l-ġid sħiħ tat-tarbija mnissla.

Qed niffirma dan l-att kif ġie ppreżentat lili mill-Gvern u dan qed nagħmlu biss b'rispett sħiħ u b'lealtà lejn il-proċess demokratiku ta' pajjiżna u l-Kostituzzjoni, li ma jagħtinix setgħat leġiżlattivi ħlief li niffirma l-liġijiet wara li jkunu ġew approvati mill-Parlament.

Aktar minn hekk jiena marbuta bil-Kostituzzjoni li naġixxi fuq il-parir tal-Gvern tal-ġurnata jew ta' ministru tal-Gvern u fil-każ ta' abbozzi ta' liġijiet approvati mill-Parlament jiena obbligata li niffirmahom mingħajr dewmien.

Kif intqal f'sezzjoni tal-media, stajt għażilt li ma nkunx fil-pajjiż meta l-abbozz kien fit-tielet qari iżda jien qatt ma kont persuna li naħrab mir-responsabbiltajiet u mid-dmirijiet bħala President ta' Malta u m'iniex se nagħmel hekk issa.

Jien nibqa' nemmen li d-dinjità umana u l-integrità fiżika ta' kull bniedem għandhom jiġu rispettati u mħarsa mill-mument tal-konċepiment sal-mewt naturali.

Kull bniedem, anke fi stat embrijoniku, m'għandu qatt jiġi użat bħala oġġett jew li intenzjonalment jitpoġġa f'riskju li ma jkomplix jiżviluppa b'mod normali.

L-isfida tas-soċjetà tagħna hi li tkompli tipproteġi lil kull min hu dgħajjef, inkluż l-embrijun.

Il-fibra morali tal-Istat Malti titmermer jekk titlef ir-rispett lejn il-ħajja umana fl-istadji kollha tagħha."

Hija miżżewġa lil Edgar Preca u għandha tifla.


Noemi (kantanta)

Noemi (kantanta)

Veronica Scopelliti, magħrufa aħjar bħala Noemi (Ruma, 25 ta' Jannar 1982) hija kantanta Taljana.


Reġina ta' Saba

Reġina ta' Saba

Ir-Reġina ta' Saba (bil-Lhudi: מלכת שבא, Malkat Shva, bil-Ge'ez ንግሥተ ሳባ, Nigist Saba (Saba Nəgəstä) bl-Għarbi ملكة سبأ , Malikat Saba), kienet mara li saltnet fuq ir-Renju ta' Saba fil-Jemen jew fl-Etjopja u li tissemma' f'bosta rakkonti.

Is-sorsi kollha jgħidu storja differenti fuqha u jagħtu dettalji differenti dwar il-laqgħa bejnha u r-re Salamun li saret f'Ġerusalemm.

Ir-rakkonti kollha jiddeskrivuha bħala mara tal-għaġeb, u xi wħud minnhom iqisuha bħala persuna ta' għerf profond u intelliġenza kbira, u xi oħrajn bħala saħħara tantatura.

Għandha bosta ismijiet differenti skont is-sors.

Fit-tradizzjoni Etjopika tissejjaħ "Makeda", f'tal-Jemen "Balqama", u f'tal-Iżlam "Balqis" jew "Bilqis" (mill-Grieg antik "pallax"," pallakis": konkubina).

Saba hi trażlitterazzjoni tal-Lhudi שְׁבָא.

Fit-Testment il-Ġdid, l-Evanġelju skont Luqa jsemmiha bħala s-"Sultana tan-Nofsinhar" (11: 31).

Fil-Koran tissemma' fis-Sura 27 u nsibu f'Ħadith, jiġifieri permezz tal-kliem tal-profeta tal-Iżlam Muħammed, li kienet jisimha Balqis.

Xi wħud isejħulha wkoll Kassjopea, u hekk jassoċjawha mar-reġina Etjopika tal-istess isem fil-mitoloġija Griega.

Xi rakkonti diversi oħra ġew magħqudin flimkien.

Il-Kapitlu 10 tal-Ewwel Ktieb tas-Slaten tal-Bibbja Lhudija jirrakonta l-wasla tar-reġina fis-Saltna ta' Iżrael u l-laqgħa tagħha mas-sultan Salamun.

L-istorja tal-Bibbja tirrakkonta fi 13-il vers kif ir-reġina ta' Saba ġabet magħha "tagħbija kbira ta' ħwawar, u deheb u ħaġar prezzjuż" u kif impressjonat ruħha bis-sbuħija tal-palazz u l-qorti ta' Salamun, imbagħad wara li kienet iddiskutiet miegħu, bl-għerf kbir tiegħu.

Stagħġbet meta marret tara l-qima li tingħata lil Alla fit-Tempju ta' Ġerusalemm.

Faħħret l-għerf ta' Salamun, u lil Alla li għażlu biex jiggverna fuq niesu: "Ikun imbierek il-Mulej, Alla tiegħek, li tgħaxxaq bik u qiegħdek fuq it-tron ta' Iżrael".

Imbagħad, marret lura lejn pajjiżha.

Ġesù ta' Nazzaret qabbilha fl-Evanġelju skont Luqa (11.31) mal-Lhud li ma ridux jemmnu fih, biex jikkundannahom talli ma ridux jersqu lejh, mhux bħar-Reġina ta' Saba li vvjaġġat distanzi twal biex tiltaqa' ma' Salamun.

Kristu li hu iżjed importanti minn Salamun, jistħoqqlu sforzi akbar.

Il-Koran, (Sura 27, versi 23-44), jgħid li r-reġina ma kinitx temmen f'Alla u l-poplu tagħha kien iqim ix-xemx.

Għalhekk Salamun stedinha u mbagħad hi kkonvertit u bdiet temmen f'Alla wieħed.

L-isem "Balqis" mhux imsemmi fil-Koran iżda biss fil-Ħadith.

Fil-fatt insibu ħafna leġġendi dwarha, speċjalment fil-"Kebra Nagast", li l-aħħar verżjoni tagħha saret fis-seklu 14.

Jgħidu li din hi t-traduzzjoni tal-oriġinal Kopt misjub qabel it-325 fil-teżori ta' Santa Sofija ta' Kostantinopli, li fih ir-rakkont tal-Bibbja hu mogħni bi storja twila li tgħid kif id-dominazzjoni ta' nofs id-dinja kienet imwegħda lis-slaten tal-Etjopja, id-dixxendenti ta' Salamun.

Għal ħafna arkeoloġi, din mhux ħlief leġġenda b'valur metaforiku, fundamentali għall-Knisja Kopta Etjopika.

Iżda jeżisti tribù ta' Lhud Etjopiċi, imsejjaħ Falaxja, li xi nies iqisuh magħmul mid-dixxendenti ta' Salamun u r-Reġina ta' Saba, għalkemm huma nfushom jiċħdu din-it-teżi.

Xi storiċi jemmnu li l-leġġenda intużat għal skopijiet politiċi fis-seklu 14, bl-għan li tiġi żgurata l-istabbilità tal-istat Etjopiku, u baqa' jsir hekk: Ħajle Selassje kien jippretendiha għal snin twal li kien mnsissel mir-Re Salamun u r-Reġina ta' Saba.

Matul l-iskavi fid-deżert fit-Tramuntana tal-Jemen, ġie skopert tempju antik 3000 sena, imsejjaħ Maħram Bilqis (Tempju tal-alla qamar) .

Skond l-arkeoloġi, dan hu sit sagru użat mill-pellegrini bejn l-1200 u l-550 QK.

It-tempju jinsab ħdejn il-belt antika ta' Marib, il-belt kapitali tar-Renju ta' Saba skont il-Bibbja u t-tradizzjoni Misilmija, u jista' jkun prova tal-eżistenza tar-Reġina ta' Saba.

Fis-7 ta' Mejju, 2008, xi arkeoloġi mill-Università ta' Hamburg irrappurtaw li skoprew il-palazz tar-Reġina ta' Saba fl-Etjopja.

Il-fdalijiet li nstabu huma taħt il-palazz ta' re Nisrani.

Jidher li l-ewwel verżjoni tal-palazz ħa postha bini li jħares lejn il-kewkba Sirju, li skont il-Bibbja, ir-Reġina ta' Saba u binha Menelik bdew jaduraw.

Il-persunaġġ tar-reġina ta' de Saba spira ħafna films, fosthom : ISBN-13: 978-2070734078

Ir-"Reġina ta' Saba" hu wkoll l-isem ta' kejk taċ-ċikkulata.


Oħloq Tbissima

Oħloq Tbissima

Oħloq Tbissima hija maratona annwali li ssir Malta fejn jinġabru fondi b'risq il-missjonijiet li tieħu ħsieb is-Soċjetà Missjunarja ta' San Pawl fil-Perù, il-Pakistan u l-Filippini.

L-għan ta' din il-maratona hu li jrawwem kuxjenza missjunarja permezz ta' filmati li jixhdu l-faqar, kif ukoll qsim ta' esperjenzi.

Din is-sena se tkun l-għaxar edizzjoni tal-maratona Oħloq Tbissima.

Din se tkun maratona ta' xandir bejn it-3 u l-4 ta' Awwissu, 2012.

Għad-disa' sena konsekuttiva, iċ-ĊPI (ĊAM Productions International) organizzat din il-maratona ta' xandir bejn it-8 u l-10 ta' Lulju, 2011.

Il-kanzunetta tal-maratona, fuq kliem ta' Fr. Louis Mallia mssp u mużika ta' Fr. Karm Debattista mssp, tkantat minn Glen Vella, Fr. Karm Debattista u l-kor "Animae".

Wara l-inawgurazzjoni tal-maratona mill-President ta' Malta George Abela, kien hemm 60 siegħa ta' spettaklu u divertiment mxandra fuq l-istazzjonijiet lokali Maltin.

Għal din l-edizzjoni nġabru €171,152 li se jintużaw biex tiġi mgħejjuna ukoll Dar San Ġużepp, fejn tfal ta' etajiet differenti jgħammru hemmhekk.


Kuopio

Kuopio

Kuopio hija belt u muniċipju fir-reġjun tas-Savonja tat-Tramuntana, il-Finlandja.

B'popolazzjoni ta' 91,358, Kuopio hija d-disa' l-akbar belt fil-pajjiż.

Iż-żona urbana testendi għal 1.730 km2 li minnhom 805 huma ilma u foresti.

Kuopio hija mdawwra bl-għadira Kallavesi u ħafna nħawi tal-belt huma mibnija fuq gżejjer.

L-ewwel Savonjani waslu fl-inħawi lejn tmiem is-seklu 15.

Fl-1551 inbniet l-ewwel knisja u fl-1652 il-Konti Per Brahe waqqaf il-villaġġ ta' Kuopio.

Però kien biss fl-1775 li r-Re Gustav III tal-Iżvezja taha t-titlu ta' belt.

Minn nofs is-seklu 19 f'Kuopio kienu joqgħodu uħud mill-persunaġġi importanti marbuta mal-qawmien romantiċiżmu nazzjonalista Finlandiż imma żvilupp sinjifikanti ma seħħx qabel is-seklu 20.

Kuopio hija magħrufa għar-rabta li għandha ma' platt magħruf Finlandiz, il-kalakukko, id-djalett ta' Savo u l-għolja u t-torri ta' Puijo.

Minbarra li hija żona rikreattiva popolari ħafna, Puijo tilqa' ta' kull sena il-kompetizzjoni tal-qbiż fit-Tazza tad-Dinja tal-iskì.

Il-kwartieri tal-Knisja Ortodossa Finlandiża jinstabu fi Kuopio li hija wkoll il-katedra tal-primat, l-Isqof tal-Karelja.

L-akbar Knisja fil-Finlandja, il-Knisja Luterana Evanġelika għandha djocesi ccentrata fi Kuopio, immexxija mill-Isqof Wille Riekkinen.

Kuopio minn dejjem kellha rabta mal-qasam tal-edukazzjoni.

Fiha kienu mwaqqfa fost l-ewwel skejjel li offrew il-kurrikulu bil-Finlandiż.

Illum l-aktar istituzzjonijiet edukattivi importanti huma l-Università tal-Finlandja tal-Lvant, l-Università Savonjana tax-Xjenzi Applikati, il-Kulleġġ Vokazzjonali tal-Islavonja tat-Tramuntana u d-Dipartiment ta' Kuopio tal-Akkademja Sibelius.

L-edukazzjoni f'din il-belt hija partikolarment magħrufa fl-oqsma tas-saħħa bl-għola numru ta' studenti tal-medicina fil-Finlandja, farmacija, ambjent, ikel u nutrizzjoni u saħħa u sigurtà.

Is-sawna ta' Jätkänkämppä hija meqjusa bħala l-akbar sawna fid-dinja.

Hija miftuħa għaż-żewġ sessi u tieħu 60 persuna (għalkemm tasal ukoll għal 130).


David de Gea

David de Gea

David de Gea Quintana (Madrid, 7 ta' Novembru 1990) huwa plejer tal-futbol Spanjol li jilgħab bħala gowlkiper ma' Manchester United.

Imrobbi fl-akkademja ta' Atlético Madrid mill-età ta' 10 snin, hu ddebutta mal-ewwel tim fl-2009.

Wara li sar l-ewwel għażla bejn il-lasti, il-prestazzjonijiet tiegħu laqqtu għajn il-klabb ta' Manchester United li ffirmawh magħhom fl-2011.

De Gea ingħaqad mal-akkademja ta' Atlético Madrid ta' 10 snin.

Hu qatta' l-ewwel staġuni professjonali tiegħu ma' Atlético Madrid B (it-tim tar-riservi) fis-Segunda División B. Bil-gowlkiper tal-ewwel għażla Sergio Asenjo jiġi msejjaħ għat-Tazza tad-Dinja U-20 2009, De Gea ingħażel mal-ewwel skwadra bħala kopertura għal Roberto.

Hu lagħab l-ewwel logħba tiegħu fit-30 ta' Settembru 2009, meta daħal bħala sostitut għall-imweġġa Roberto wara 26 minuta fil-partita kontra Porto mill-UEFA Champions League; De Gea sofra żewġ gowls fl-aħħar minuti biex Atlético tilfu 2–0.

Il-problemi fiżiċi ta' Roberto fissru li De Gea ġie magħżul mal-ewwel ħdax tliet ijiem fil-konfront kontra Real Zaragoza mil-La Liga.

Bit-tim tiegħu 1–0 minn fuq, De Gea waqqa' lil Jorge López fil-kaxxa però rnexxielu jsalva l-penalty segwenti mogħti minn Marko Babić, sabiex ħarġu rebbieħa 2–1.

Wara numru ta' żbalji minn Asenjo, u l-wasla ta' Quique Sánchez Flores bħala l-kowċ il-ġdid, De Gea temm l-istaġun 2009–10 bħala n-numru wieħed.

Hu deher fit-tmien logħbiet tal-kampanja rebbieħa tal-UEFA Europa League, fosthom fil-finali mirbuħa kontra Fulham.

L-istaġun 2010–11 bdieh bl-aqwa mod possibbli, hekk kif għen lil Atlético jirbħu s-Super Cup Ewropea kontra l-Inter, fejn fil-finali salva wkoll penalty mogħti mill-attakkant Diego Milito.

L-ewwel nofs tal-2011 kien hemm għajdut kbir fuq min kellu jkun l-eredi ta' Edwin van der Sar bejn il-lasti ta' Manchester United.

Wara l-logħba ta' testimonjanza f'ġieħ is-servizzi ta' Gary Neville fl-24 ta' Mejju, il-kowċ ta' United Alex Ferguson stqarr li kien hemm qbil biex jiġi akkwistat De Gea, imma din kienet miċħuda aktar tard mir-rappreżentanti ta' De Gea, b'dan tal-aħħar jistqarr li hu kien se jikkunsidra l-futur tiegħu wara l-Kampjonati Ewropej tal-U-21.

Wara r-rebħa ta' Spanja, De Gea deher f'Manchester jagħmel testijiet mediċi ma' United fis-27 ta' Ġunju.

It-trasferiment tiegħu ġie kkonfermat fid-29 ta' Ġunju.

Id-debutt kompetittiv tiegħu wasal fil-Community Shield tas-7 ta' Awwissu kontra r-rivali Manchester City, li United rebħuha bl-iskor ta' 3–2.

"Statistika korretta sal-11 ta' Awwissu 2013"


Għar ta' Thien Duong

Għar ta' Thien Duong

L-Għar ta' Thiên Đường (L-Għar tal-Ġenna) huwa għar fil-Park Nazzjonali ta' Phong Nha-Ke Bang, li jinsab fil-provinċja ta' Quảng Bình, il-Vjetnam, 60 km fit-Tramuntana ta' Dong Hoi u 450 km fin-Nofsinhar ta' Hanoi.

L-għar instab minn esploraturi Brittaniċi fl-2005, u dawn tal-aħħar iqiesuh bħala l-ikbar u l-itwal mill-kumpless sħiħ ta' Phong Nha-Ke Bang, bl-isbaħ stalaktiti u stalagmiti tal-park.

Il-grotta hija twila 31 km, itwal mill-Għar ta' Phong Nha li qabel kienet meqjusa bħala l-ikbar waħda tal-park nazzjonali.

Dan l-għar infetaħ għall-pubbliku fit-3 ta' Settembru 2010.

It-turisti jistgħu jidħlu fl-ewwel kilometru biss, billi għadha ma saritx esplorazzjoni kompluta minħabba l-perikli li hemm fil-partijiet iktar 'l ġewwa.


Mini ta' Cu Chi

Mini ta' Cu Chi

Mina ta Cu Chi hija sistema ta 'mini, 70 km fil-majjistral ta' Saigon (Ho Chi Minh (belt)), Vjetnam.

It-tul oriġinali ta 'dawn il-mini kienet aktar minn 200 km iżda biss 120 km huwa ippreservati issa.

Vietcong mibnija dawn il-mini matul Vjetnam gwerra.

Kien hemm sptarijiet, kċejjen, kmamar tas-sodda, kmamar tal-laqgħat, ħażniet f'dawn il-mini.

Fl-1968, Vietcong attakkat Saigon minn dawn il-mini.

Illum, mini ta Kuching hija destinazzjoni għat-turisti.


Soċjaliżmu Demokratiku

Soċjaliżmu Demokratiku

Is-Soċjaliżmu Demokratiku huwa ideoloġija politika fiċ-ċentru-xellug tal-ispettru politiku.

Il-politika soċjal-demokratika tinkludi l-"welfare state", u l-ħolqien ta' demokrazija ekonomika li tassigura d-drittijiet tal-ħaddiema.

Id-Dikjarazzjoni ta' Frankfurt tal-Internazzjonali Soċjalista fl-1951, li għaliha attendew ħafna partiti soċjal-demokratiċi minn madwar id-dinja, opponiet il-Komuniżmu Bolxevista u l-Istaliniżmu.

F'dawn l-aħħar snin, ħafna partiti soċjal-demokratiċi (b'mod speċjali l-"Labour Party" Ingliż) adottaw politika iktar ċentrista.

L-Internazzjonali Soċjalista (SI) hija l-organizzazzjoni internazzjonali ewlenija tal-partiti soċjal-demokratiċi u tal-partiti soċjalisti moderati.

Tafferma dawn il-prinċipji:

l-ewwel, libertà mhux biss individwali imma libertà mid-diskriminazzjoni u libertà mid-dipendenza fuq is-sidien tal-mezzi ta' produzzjoni jew min qed iżomm il-poter b'mod abbużiv;

it-tieni, ugwaljanza u ġustizzja soċjali, mhux biss quddiem il-liġi imma ukoll ugwaljanza ekonomika u soċjo-kulturali, u opportunitajiet indaqs għal kulħadd, inkluż dawk b'diżabilitajiet fiżiċi, mentali, jew soċjali;

u, t-tielet, is-solidarjetà ma' vittmi ta' inġustizzji u inugwaljanzi.


Internazzjonali Soċjalista

Internazzjonali Soċjalista

L-Internazzjonali Soċjalista (SI), imwaqqfa mill-ġdid fl-1951, hija l-organizzazzjoni internazzjonali ewlenija tal-partiti soċjal-demokratiċi u tal-partiti soċjalisti moderati.

Tafferma dawn il-prinċipji: l-ewwel, libertà mhux biss individwali imma libertà mid-diskriminazzjoni u libertà mid-dipendenza fuq is-sidien tal-mezzi ta' produzzjoni jew min qed iżomm il-poter b'mod abbużiv; it-tieni, ugwaljanza u ġustizzja soċjali, mhux biss quddiem il-liġi imma ukoll ugwaljanza ekonomika u soċjo-kulturali, u opportunitajiet indaqs għal kulħadd, inkluż dawk b'diżabilitajiet fiżiċi, mentali, jew soċjali; u, t-tielet, is-solidarjetà ma' vittmi ta' inġustizzji u inugwaljanzi.

Wara t-Tieni Gwerra Dinjija, is-SI għenet lill-partiti soċjal-demokratiċi jerpgħu iqumu fuq saqajhom wara li waqgħu d-dittaturi fil-Portugal (1974) u fi Spanja (1975).

Sal-Kungress ta' Ġinevra tal-1976, is-SI ma tantx kellha membri barra mill-Ewropa.

Fit-tmeninijiet ħafna partiti tas-SI appoġjaw lis-Sandinisti tan-Nikaragwa (FSLN), li saru ukoll membri tas-SI.

Saru ukoll membri partiti eks-Komunisti bħad-"Democratici di Sinistra" (DS) tal-Italja u l-"Front for the Liberation of Mozambique" (FRELIMO).

Il-Partit tas-Soċjalisti Ewropej, partit Ewropew fil-Parlament Ewropew, huwa organizzazzjoni assoċjata tas-SI.

Is-Segretarju Ġenerali tas-SI huwa ċ-Ċilen Luis Ayala (Chile), li ilu fil-kariga mill-1989.

Il-Partit Laburista Malti sar membru tas-SI sa mit-twaqqif tiegħu fl-1951.


Children of Bodom

Children of Bodom

Il-grupp 'Children of Bodom' li jdoqqu 'Melodic Death Metal' huma mill-Finlandja mill-belt ta' Espoo.


Espoo

Espoo

Il-Belt ta' Espoo tinsab viċin tal-belt kapitali Finlandiża, Ħelsinki.

Ġo din il-belt hemm ukoll storja li tissejjaħ il-'Lake Bodom Murders'.

Din l-istorja kienet bejn erba' żagħżagħ u kienu nstabu tlieta mejtin u l-persuna l-oħra nstabet midruba.

Ġo Espoo jinsab l-HQ tal-kumpanija Nokia.

Din il-kumpanija tinsab madwar id-dinja kollha u hija marufa ħafna għall-'mobiles' li tipproduċi.

Tajjeb ukoll li meta persuna żżur din il-belt għandha tosserva l-'Lake Bodom' li l-belt qiegħda mibnija madwaru.

Espoo hija mxebbħa ma:


São Paulo FC

São Paulo FC

São Paulo Futebol Clube, huwa klabb tal-futbol professjonali bbażat f'São Paulo, il-Brażil.

Il-klabb jikkompeti fil-Campeonato Paulista, kampjonat tal-istati f'São Paulo, u fil-Campeonato Brasileiro Série A jew "Brasileirão", kampjonat nazzjonali Brażiljan.


Il-Portal tas-Saħħa-UE

Il-Portal tas-Saħħa-UE

Id- Direttorat Ġeneral tas-Saħħa u l-Konsumatur tal-Unjoni Ewropea għandu l-pjaċir jippreżenta l-Portal ta' l-UE dwar is-Saħħa . (il-portal uffiċjali ta' l-UE dwar is-saħħa pubblika) li jwassallek firxa wiesgħa ta' informazzjoni u dejta dwar kwistjonijiet u attivitajiet marbuta mas-saħħa kemm fl-Ewropa kif ukoll fid-dinja.

L-għan ewlieni ta' dan il-Portal tematiku huwa li jipprovdi liċ-ċittadini Ewropej aċċess faċli għal informazzjoni komprensiva dwar inizjattivi u programmi marbuta mas-Saħħa Pubblika fil-livell ta' l-UE.

Il-portal huwa maħsub biex jgħin fil-kisba ta' l-għanijiet ta' l-UE fil-qasam tas-Saħħa Pubblika.

Għandu jservi ta' mezz importanti biex titwassal influwenza pożittiva li tħeġġeġ li kull ma jmur is-saħħa pubblika fil-27 Stat Membru ta' l-UE titjieb u li tinkoraġġixxi lil dak li jkun biex iġib ruħu b'mod li jtejjeb l-istat ta' saħħtu.

Il-Portal ta' l-UE dwar is-Saħħa huwa mmirat lejn dawk li jixtiequ jżommu rwieħhom infurmati dwar il-kwistjonijiet li jaffettwawlhom saħħithom, u lejn dawk li jixtiequ jkunu aġġornati mal-politiki u d-deċiżjonijiet meħuda fil-livell ta' l-UE u dawk nazzjonali u internazzjonali.

Dan il-Portal huwa wkoll sors importanti ta' informazzjoni għall-professjonisti, l-amministrazzjonijiet, dawk li jfasslu l-politika u l-partijiet kollha interessati fil-qasam tas-saħħa.Fl-istess waqt huwa aċċessibbli għal kulħadd, inklużi l-anzjani u l-persuni li għandhom xi forma ta' diżabbiltà, billi jsegwi r-regoli rikonoxxuti internazzjonalment dwar l-aċċessibbiltà.

Lill-utenti esperti, il-Portal jipprovdilhom ukoll aċċess għad-dejtabejżis statistiċi konnessi mas-saħħa pubblika.

Il-qarrejja jistgħu jaċċessaw bla difikultà l-informazzjoni li għandhom bżonn permezz ta' struttura tematika sempliċi li tippreżenta l-aspetti konnessi mas-saħħa li jolqtu lil dak li jkun u l-ambjent tiegħu.

Kull tema twassal għas-subtemi konnessi magħha – pereżempju L-Istil ta' Ħajti twassal għas-sezzjoni dwar in-Nutriment – fejn wieħed isib firxa komprensiva ta' informazzjoni u ħoloq għall-politiki u l-attivitajiet tal-Unjoni Ewropea.

Il-politiki nazzjonali dwar kull suġġett jistgħu jinstabu fis-sezzjoni dedikata għall-Istati Membri.

Hemm disponibbli wkoll f'sezzjoni apposta informazzjoni dwar il-kontributi ta' l-Organizzazzjonijiet Mhux Governattivi Ewropej u l-Organizzazzjonijiet Internazzjonali għall-benefiċċju ta' l-iżvilupp ta' kwistjonijiet ta' saħħa pubblika.

Meta jkunu disponibbli, il-ħoloq diretti jieħdu 'l-qarrej minnufih fil-paġna dwar is-suġġett meħtieġ.

Is-sezzjonijiet dedikati għall-Aħbarijiet, l-Avvenimenti tematiċi ewlenin li jkunu qed iseħħu madwar l-Ewropa u l-Istqarrijiet għall-Istampa jżommu lil dak li jkun aġġornat u jagħtuh l-opportunità li jinvolvi ruħu f'deċiżjonijiet u avvenimenti ewlenin fil-qasam tas-saħħa fil-livelli nazzjonali, trans-fruntierjali u internazzjonali.

Il-Portal joffri wkoll l-atti Leġiżlattivi adottati mill-Istituzzjonijiet Komunitarji, u l-Pubblikazzjonijiet ta' l-UE, biex b'hekk jipprovdi aċċess faċli għall-għanijiet ta' l-Unjoni Ewropea u l-mezzi li din tapplika sabiex tilħaqhom.

Flimkien mal-informazzjoni vasta li hemm fil-portal, darbtejn fix-xahar l-ittra tal-aħbarijiet elettronika tagħtik għażla tal-aktar aħbarijiet reċenti u l-attivitajiet fil-qasam tas-saħħa pubblika kemm fuq il-livell Ewropew u dak internazzjonali.


San Gejtanu

San Gejtanu

San Gejtanu (Vicenza, 1 ta' Ottubru 1480 – Napli, 7 ta' Awwissu 1547) kien saċerdot qaddis Taljan, fundatur tat-Teatini.

Hu hu magħruf bħala l-Qaddis tal-Providenza.

Bin Gasparo u Maria da Porto, Gejtanu kien ġej minn familja sinjura u nobbli.

Tilef lil missieru meta kellu biss sentejn għax missieru kien kmandant tal-armata u ntlaqat minn balla li qatlitu.

Minn meta kien għadu żgħir kien iħobb jgħin lill-foqra.

Imma ziju tiegħu ma kienx jieħu pjaċir meta kien jarah jitħallat mal-foqra.

Jingħad li darba kien ħiereġ b'pakkett ikel mid-dar biex jagħtih lill-foqra.

Zijuh staqsieh x'fih u Gejtanu dak il-ħin wieġbu li fih fjuri għax beża'.

U meta zijuh fetaħulu Alla ppermetta li vera jsib fjuri.

Fl-1504, meta kellu 24 sena rċieva d-Dottorat fil-Liġi mill-Universita' ta' Padova, imma qatt ma prattika ta' avukat.

Iżda beda jħoss li għandu jservi lil Alla iktar mill-qrib.

Fl-1506 mar Ruma.

Hemm daħal fil-Konfraternita tal-Imħabba Divina li għenitu ħafna biex jissaħħaħ fis-sejħa għas-saċerdozju.

Sar qassis fl-1516 minkejja t-tfixkil li sab minn ommu.

Fl-1518 mar Vicenza biex jassisti lil ommu li kienet qed tmut, u wara li amministralha s-sagramenti mietet f'idejh.

F'Vicenza sar membru tal-Oratorju ta' San Ġirolmu, u ntefa' b'ruħu u b'ġismu jdur bil-morda inkurabbli.

Fl-1520 mar Verona fejn waqqaf Oratorju simili.

Wara ħames xhur mar Venezja fejn beda jaħdem fi sptar ġdid tal-belt, u tant ħadem fih li kien meqjus bħala l-fundatur ewlieni tiegħu.

Huwa ta l-enerġija kollha tiegħu, il-ħin kollu tiegħu, l-intelliġenza tiegħu, u l-ġid tiegħu biex jgħin lill-foqra ta' pajjiżu.

San Gejtanu kien iħeġġeġ nies tajba li kellhom il-flus sabiex huma wkoll jiftħu djar għall-imwarrbin, foqra, u persuni bi bżonnijiet speċjali.

Ħadem bis-sħiħ għal dawk li jinqabdu fl-użura, għall-morda, għax-xebbiet tat-triq, għall-ħabsin, u kontra l-iskjavitù.

Nhar il-Milied tal-1517, meta kien qed jitlob fil-Bażilika ta' Santa Maria Maggiore f'Ruma, kellu viżjoni tal-Madonna li tatu fi ħdanu lil binha l-Bambin Ġesù.

Hu kellu x-xorti li jerġa' jgħaddi minn din l-esperjenza fil-festa tal-Epifanija u taċ-Ċirkunċiżjoni ta' Ġesù Kristu.

Ħafna drabi 'l San Gejtanu fl-ikonografija u fl-istatwi jiġi rrappreżentat għarkupptejh jirċievi lil Bambin Ġesù mingħand Sidtna Marija Santissima

Fl-1523 telaq minn Venezja u mar Ruma.

Flimkien ma' Ġwann Pietru Carafa li wara sar il-Papa Pawlu IV, u żewġ qassisin oħra, waqqaf it-Teatini, Kjeriċi Regolari, jiġifieri saċerdoti li jgħixu flimkien taħt regola. bl-għan li jieħdu ħsieb il-morda, iħeġġu n-nies għall-konverżjoni u biex iħeġġuhom jersqu lejn l-Ewkaristija.

Bħala l-ewwel Superjur Ġenerali ntgħażel Carafa li qabel kien Isqof ta' Chieti, bil-latin Theate.

Minn hawn ġej l-isem "Teatini".

Carafa kien irriżenja minn Isqof biex sata' jingħaqad ma Gejtanu.

San Gejtanu ma għamel l-ebda regola għat-Teatini.

L-unika regola li tagħhom kienet li iwettqu fil-prattika l-Evanġelju.

Il-patruna ewlenija tat-Teatini magħżula minn Gejtanu stess hija Marija Immakulata Kunċizzjoni.

Meta fl-1527, Karlu V għamel straġi minn Ruma, it-Teatini, li darhom kienet ġiet imħarrbta, kellhom jaħarbu, u marru Venezja.

Fl-1530, Gejtanu ntgħażel Superjur wara Carafa, u dam it-tliet snin taż-żmien tiegħu.

Warajh reġa' ntgħażel Carafa.

Fl-1543 kien qiegħed Napli, u biex jgħin lill-foqra waqqaf il-"Montes Pietatis", il-Bank tal-Ħniena, minn fejn il-foqra setgħu jissellfu l-flus billi jħallu xi ħaġa bħala rahan, u wara jeħduha lura.

Dak li beda San Gejtanu, illum sar il-Bank ta' Napli.

San Gejtanu ma mietx martri, però xorta waħda jitqies bħala martri għax hu miet vittma għall-poplu ta' Napli.

Gejtanu offra lil Alla li jmut hu basta tieqaf il-gwerra li kien hemm f'Napli.

Filfatt hekk ġara għax hekk kif in-Naplitani semgħu bil-mewt ta' Dun Gejtanu, telqu l-armi u ġrew lejn il-knisja biex jaraw għall-aħħar darba lil dak il-bniedem li tant ħabbhom, li tant ħadem għalihom, li tant tħabat u ħadem biex iressaqhom lejn Alla.

San Gejtanu miet f'Napli fis-7 ta' Awwissu 1547, fl-eta' ta' 67 sena.

Ġie kkanonizzat fl-1671 mill-Papa Klement X.

San Gejtanu huwa l-Qaddis tal-Providenza waqt li fl-Arġentina San Gejtanu huwa meqjum ukoll bħala l-Protettur tax-xogħol.

F'Malta l-Knisja Parrokjali tal-Ħamrun hija ddedikata lil San Gejtanu, fuq xewqa ta l-isqof Mons. Gaetano Pace Forno.

Il-knisja bdiet tintuża fl-1875 u saret knisja parrokkjali 1881.

San Ġorġ Preca rċieva l-Griżma tal-Isqof u qaddes l-ewwel quddiesa tiegħu f'din il-Knisja.

Id-dmirijiet saċerdotali wettaqhom prinċipalment f'din il-knisja.

Lil San Gejtanu għażlu bħala l-Protettur tas-safa għas-soċji tal-għaqda tiegħu, il-MUSEUM.

Barra din il-knisja, insibu kappella rurali f'Wied il-Għajn, iddedikata għal San Gejtanu, fl-inħawi tar-Ramla ta' San Tumas viċin it-Torri Mamo.


Alfonsu Marija de Liguori

Alfonsu Marija de Liguori

Alfonsu Marija de Liguori (Marianella, 27 ta' Settembru 1696 – Pagani, 1 ta' Awwissu 1787) kien isqof kattoliku u kompożitur Taljan, fundatur tal-Kongregazzjoni tar-Redentoristi, u awtur ta' diversi kitbiet teoloġiċi u ta' melodiji popolari tal-Milied, fosthom "Tu scendi dalle stelle".

Ġie pproklamat qaddis mill-papa "Gregorju XVI" fl-1839 u Duttur tal-Knisja ("Doctor Zelantissimus") fl-1871 mill-papa Piju IX.

Bin Don Giuseppe, Uffiċjal tal-marina Naplitana u kaptan tal-galeri rjali u Anna Maria Caterina Cavalieri, ta' nisel Spanjol, Alfonsu kien il-kbir fost tmien aħwa.

Kien student intelliġenti ħafna, tant li fl-1713, fl-eta' ta' 16-il sena kien ġa kiseb id-dottorat fil-liġi ċivili u fil-liġi kanonika, b'dispensa ta' erba' snin qabel iż-żmien, mill-Universita' ta' Napli.

Sentejn wara beda jipprattika ta' avukat, iżda wara tmien snin meta kien ġa akkwista fama kbira, u kellu quddiemu futur brillanti, tilef kawża importanti ħafna.

Din kienet daqqa ta' ħarta kbira għalih, u għallmitu x'kienet taf tagħti d-dinja.

Hu stess qal: "Ja dinja, issa għaraftek.

U intom ja qrati, qatt mhu ser tarawni aktar hawn ġew".

Wara xi xahar iddeċieda li jħalli l-professjoni tiegħu u jidħol patri.

Fil-fatt ma damx ma beda jistudja t-teoloġija mal-patrijiet Lazzaristi.

Dan ġara fl-1723.

Fl-1726 ordna saċerdot, u ntefa' b'ruħu u b'ġismu jippriedka u jqarar.

Fl-1731, hu mar Scala, u bil-għajnuna ta' l-Isqof tal-post u ta' saċerdot ieħor waqqaf l-Ordni tas-Sorijiet Redentoristi.

Sena wara, fi Scala wkoll, waqqaf il-Patrijiet Redentoristi, bil-għan prinċipali li jiddedikaw ruħhom għall-priedki, jagħtu l-irtiri, jagħmlu l-missjonijiet u attivitajiet spiritwali oħra.

Fl-1743, San Alfons kien elett Superjur Ġenerali, u fl-1749 il-Papa Benedittu XIV għaraf uffiċċjalment l-Ordni.

Fl-1762, meta Alfonsu kellu 65 sena, il-Papa Klement XIII ħatru Isqof ta' Santa Agata dei Goti.

Tlettax-il sena wara rriżenja minħabba saħħtu (kien ibati ħafna bl-artrite rewmatika), ħalla djoċesi u mar jgħix f'Noċera f'wieħed mill-kunventi ta' l-Ordni tiegħu.

Sfortunatament, ir-Redentoristi kellhom ħafna nkwiet intern.

Fl-1780, qarrqu bih (kien kważi għama u kien ittarrax), u ffirma dokument li qasam l-Ordni tiegħu f'żewġ gruppi.

Meta sama' x'kien għamel iddispjaċih ħafna.

Iżda erba' snin biss wara mewtu, iż-żewġ gruppi reġgħu ngħaqdu.

Alfonsu miet f'Noċera, fl-1 ta' Awissu 1787, ta' 91 sena.

Fl-1839 il-Papa Girgor XVI ikkanonizzah, u l-Papa Piju IX iddikjarah Duttur tal-Knisja, "Doctor Zelantissimus", fl-1871.

Fl-1950 Papa Piju XII iddikjarah Patrun tal-Konfessuri u tal-Moralisti.

Huwa ukoll Patrun ta' Napli, ta' dawk li jbatu bl-artrite, u dawk li jbatu bl-iskrupli.

L-iktar kotba magħrufin tiegħu huma "It-Teoloġija Morali" -"Theologia moralis", 1748, "Il-Glorji ta' Marija" - "Glorie di Maria", 1750, u "Il-Visti lil Ġesù Sagramentat" - "Visite al Ss.

Sacramento", 1745.

Kotba oħra tiegħu huma:

Huwa maħsub li l-kotba ta' San Alfons inqalbu f'iktar minn 70 lingwa, u kellhom iktar minn 21,000 edizzjoni.

Fost ix-xogħlijiet mużikali tiegħu nsibu:


Paolo Borsellino

Paolo Borsellino

Paolo Borsellino (Palermo, 19 ta' Jannar 1940 – Palermo, 19 ta' Lulju 1992) kien maġistrat Taljan, vittma tal-Mafja.

Meqjus bħala eroj Taljan, bħal Giovanni Falcone, li kien ħabib u kollega tiegħu.

Bin Diego u Maria Lepanto, it-tnejn spiżjara, Paolo twieled Palermo, fil-kwartier "La Kalsa", fejn kienu jgħixu ukoll Giovanni Falcone u Tommaso Buscetta.

Kellu tliet ħutu: Adele (1938-2011), Salvatore (1942) u Rita (1945).

Ħa l-edukazzjoni tiegħu fil-Liceo classico "Giovanni Meli" ta' Palermo, fejn kien ukoll editur tal-gazzetta tal-istudenti "Agorà".

Ta' 22 sena ggradwa fil-Liġi bl-unuri kollha.

Fiż-żmien li kien l-università kienu għażluh bħala rappreżentant tal-istudenti.

Ftit jiem wara li ggradwa, miet missieru.

Kellu għalhekk jieħu fuq spallejh ir-responsabbilita' tal-familja.

B'xogħlijiet żgħar li kien jagħmel irnexxielu jlesti l-konkors tal-maġistratura li għadda minnu fl-1963.

L-imħabba lejn art twelidu u l-imħabba għall-ġustizzja tawh dik l-ispinta ġewwinija li ġegħlitu jsir maġistrat bla ma jittraskura d-doveri tiegħu lejn il-familja.

Il-professjoni ta' maġistrat fil-belt ta' Palermo kellha għalih tifsira tassew profonda.

Ħadem fit-tribunali ta' Enna u Mazara del Vallo.

Iżżewweġ fi tmiem l-1968 lil Agnese Piraino Leto, bint maġistrat.

Kellhom tliet ulied: Lucia, Manfredi u Fiammetta.

Sena wara bagħtuh Monreale fejn ħadem mill-qrib mal-kap tal-Carabinieri Emanuele Basile.

Kien fl-1975 meta lil Borsellino bagħtuh fit-tribunal ta' Palermo; f'Lulju beda jaħdem fl-Uffiċju tal-Proċessi Penali taħt it-tmexxija ta' Rocco Chinnici.

Mal-Capitano Basile ħadem fl-ewwel indaġni fuq il-mafja: minn dak iż-żmien bdiet il-ħidma kbira u bla heda tiegħu biex jeħodha kontra u jeqred l-organizzazzjoni mafjuża.

Fl-1980 wasal l-arrest tal-ewwel sitt mafjużi.

Fl-istess sens inqatel il-Capitano Basile.

Għall-familja Borsellino waslet l-ewwel skorta bid-diffikultajiet li din iġġib magħha.

Minn dak il-waqt il-ħajja tal-familja Borsellino kellha tinbidel: il-maġistrat ried joħloq relazzjoni maż-żgħażagħ tal-iskorta li kellhom ikunu dejjem spalla ma' spalla miegħu.

Borsellino kien maġistrat "ta' intelliġenza mill-aqwa, ta' karattru serju u riservat, dinjituż u leali, ... u fis-snin ta' wara ddistingwa ruħu għall-impenn, iż-żelu, id-diliġenza li jikkaratterizzaw il-ħidma tiegħu".

Fl-1980, twaqqaf "pool" magħmul minn erba' maġistrati.

Falcone, Borsellino u Barrile bdew jaħdmu id f'id, taħt Chinnici.

Iż-żgħażagħ huma l-forza li fuqha wieħed jista' jserraħ biex ibiddel mentalita' tal-poplu u l-maġistrati dan kienu jafuh.

Riedu jċaqilqu l-kuxjenzi u jħossu madwarhom l-istima tal-poplu.

Kemm Giovanni Falcone kif ukoll Paolo Borsellino dejjem fittxew li jkunu mal-poplu.

Borsellino beda d-dibattiti fl-iskejjel, kien jieħu sehem fihom hu stess, ikellem liż-żgħażagħ fl-inkontri tagħhom biex jispjega u jeqred darba għal dejjem il-kultura mafjuża.

Dan kompla jagħmlu sakemm miet biex b'hekk għamel miż-żgħażagħ protagonisti fil-ġlieda kontra l-mafja.

Nhar l-4 t'Awwissu 1983 bomba karozza qatlet lil Rocco Chinnici.

Kienet daqqa ta' ħarta kbira għal Borsellino għax Chinnici kien għalih il-punt ta' riferement.

Iżda flok Chinnici wasal f'Palermo il-maġistrat Caponnetto u allura l-"pool" ta' maġistrati seta' jissokta bil-ħidma u jikseb l-ewwel riżultati.

Fl-1984, arrestaw lill-mafjuż magħruf Vito Ciancimino; u s-"super pentito" Tommaso Buscetta beda jikxef ix-xibka kumplikata tal-mafja.

Bdiet il-preparazzjoni tal-Maxiprocesso u nqatel il-Kummissarju Beppe Montana.

Billi Falcone e Borsellino kienu f'periklu kbir ittieħdu fil-gżira ta' Asinara biex jikkonkludu l-aħħar atti qabel jibda l-proċess.

Fil-bidu tal-maxiprocesso l-opinjoni pubblika bdiet tikkritika lill-maġistrati, l-iskorta u l-irwol ġdid tagħhom.

Wara dan Borsellino laħaq Procuratore Capo tat-Tribunal ta' Marsala.

Borsellino beda jgħix fil-kwartieri tal-carabinieri biex ma jpoġġiex fil-periklu lill-persuni tal-iskorta.

Beda jgħinu Diego Cavaliero, maġistrat li miegħu ħadem ħafna u b'ħeġġa kbira.

Borsellino kien eżempju kbir għaż-żagħżugħ Cavaliero.

Beża' li hekk kif jintemm il-maxiprocesso tonqos l-attenzjoni lejn il-ġlieda kontra l-mafja, li kollox jerġa' lura għan-"normalita'" u għalhekk Borsellino beda jfittex iktar il-preżenza tal-Istat u jħeġġeġ lis-soċjetà ċivili biex ma tħallix li dan jiġri.

Il-mod tiegħu kif jaħdem, il-kariżma tiegħu u l-impenn tiegħu kien jittieħed; miegħu ingħaqdu bl-istess ħeġġa u kuraġġ diversi maġistrati żgħażagħ.

Il-pentiti bdew jitkellmu u bdew jieħdu forma l-indaġni fuq il-konnessjonijiet bejn mafja u politika.

Minn dak il-mument l-attakki fuq Borsellino ma waqfu qatt.

Sadattant Falcone, mar Ruma bħala direttore tal-affari penali biex jaħdem għat-twaqqif tas-Superprocura.

Ħass il-bżonn li jinvolvi iktar lil politiċi importanti fil-ġlieda kontra l-mafja.

Iżda f'Mejju 1992 ġrat l-i"Strage di Capaci" li fiha Giovanni Falcone nqatel mill-Mafja flimkien ma' martu u l-iskorta.

It-telfa ta' Falcone lil Paolo Borsellino tatu wisq ġewwa; ir-rabta li kellu ma' Falcone kienet waħda qawwija u antika.

Għal tant snin ħadmu flimkien, kielu flimkien u ċċajtaw flimkien.

Ħajja speċjali, dik taż-żewġ ħbieb-maġistrati, mimlija passjoni u mħabba lejn art twelidhom.

Żewġ karattri differenti, imma kumplimentari, wieħed iktar razzjonali u l-ieħor iktar passjonali, iżda t-tnejn li huma b'kariżma kbira, b'rieda qawwija u b'ispirtu eżemplari.

Dak iż-żmien Borsellino reġa' kien qed jaħdem f'Palermo u baqa' hemm minkejja li kien jaf li l-mument tiegħu ukoll ma kienx fil-bogħod.

U kważi xahrejn wara, nhar id-19 ta' Lulju 1992 Borsellino mar sa Villagrazia biex jirrilassa daqsxejn.

Mar bid-dgħajsa ma' wieħed mill-ftit ħbieb li kien baqagħlu.

Wara l-ikel mar Palermo biex jakkumpanja lil ommu għal għand it-tabib.

Imma splużjoni ta' karozza-bomba taħt id-dar ta' via D'Amelio neħħiet il-ħajja tal-imħallef Paolo Borsellino u erba' rġiel u mara tal-iskorta.

Nhar id-19 ta' Lulju 2017, "Say it Publications" ippubblikaw u nedew żewġ kotba bl-isem "Sfidaw lill-Mafja" ta' Robert Aloisio fl-okkażjoni tal-25 sena mill-qtil taż-żewġ imħallfin Palermitani, Giovanni Falcone u Paolo Borsellino.

It-tnedija saret fiċ-Ċentru Ħanin Samaritan, Santa Venera.

Borsellino nqatel propju bħal dakinhar, nhar id-19 ta' Lulju 1992, fil-ħamsa ta' filgħaxija, minn karozza bomba pparkjata taħt id-dar ta' ommu.

Dawn il-kotba Aloisio kitibhom biex ma ninsewx.

Il-25 sena mill-qtil barbaru tal-imħallfin Giovanni Falcone u Paolo Borsellino ma riedx iħallih anniversarju li jibqa' għaddej qisu qatt ma kien xejn.

Tassew li dawn l-eroj ma kinux Maltin.

Kienu Sqallin.

Imma qabelxejn kienu persuni onesti, korretti u ġusti.

"Sfidaw lill-Mafja" u "Falcone u Borsellino: Żewġ lmħallfin li Sfidaw lill-Mafja", Aloisio kitibhom biex jagħti tama u jfakkar li ma rridu qatt nidraw il-ħażen, ikunx mafja jew xi ħaġa oħra, u m'għandna qatt nirrassenjaw ruħna għalih.

Il-ġwejjef u l-beżżiegħa jagħmlu hekk.

• L-istorja tal-Imħallef Giovanni Falcone li l-mafja użat nofs tunnellata splussiv biex toqtlu.

Għaliex il-mafja kienet tobogħdu daqshekk?

• L-istorja tal-Imħallef Paolo Borsellino li wara li qatlu lil sieħbu Falcone kien jaf li kien imiss lilu.

Għaliex baqa' hemm u ma telaqx minn Sqallija?

• L-istorja ta' Rosaria, armla żagħżugħa li l-għajta tagħha fil-knisja, għajta ta' maħfra u ġustizzja, għadha tidwi sal-lum.

Għaliex?

• L-istorja ta' Tommaso Buscetta, is-superboss tal-mafja, li wara li l-Corleonesi mafjużi qatlulu tnax-il membru tal-familja tiegħu, fosthom tnejn minn uliedu, iddeċieda li jikkollabora mal-ġustizzja u kixef is-sistema mafjuża.

• L-istorja ta' Totò Riina, "il capo dei capi", li minn kriminal żgħir ta' serq ta' bhejjem spiċċa biex sar il-kap tal-mafja kollha ta' Palermo.

Kif irnexxielu jagħmel dan?

• Ir-rabta bejn il-mafja ta' Sqallija u Malta.

Veru li Totò Riina kien ikun spiss Għawdex?

Veru li dak li għafas ir-remote u sploda lil Falcone ftit qabel kien ukoll Għawdex?

• X'kienu ġew jagħmlu Malta t-tliet ulied tal-Imħallef Borsellino, tliet xhur wara li qatlulhom lil missierhom?

Intervista ma' min kien responsabbli li ġabhom hawn Malta.

• Intervista esklussiva ma' Maria Falcone, oħt l-Imħallef Falcone, b'messaġġ lill-qarrejja u liż-żgħażagħ Maltin.

• Dizzjunarju ta' termini assoċjati mal-mafja.

• 100 kwotazzjoni minn fomm dawk li ġġieldu lill-mafja.

"Il-Ħadd 19 ta' Lulju 1992.

Borsellino joħroġ sigarett mill-pakkett.

Xemx taqli l-ġrieden.

Bil-kemm jilħaq jieħu nifs, fuq xufftejh għandu tbissima, jgħolli subgħu biex iċempel l-intercom.

Il-ħamsa neqsin żewġ minuti, ta' filgħaxija.

U Palermo terġa' ssir qisha Bejrut.

Il-Fiat 126, b'madwar disgħin kilo splussiv tip Semtex-H tisplodi fi Triq D'Amelio 21, taħt il-blokk fejn kienet toqgħod omm l-Imħallef.

Splużjoni, duħħan, fjammi, demm u biċċiet ta' iġsma: għal sittin sekonda sħaħ ix-xemx tgħattiet għal kollox.

Il-Fiat 126 taret tletin metru minn fejn kienet.

Il-karozzi bulletproof tal-pulizija tal-iskorta nqerdu.

Tletin karozza oħra li kienu pparkjati hemm ħadu n-nar.

L-iġsma ta' Borsellino u tal-pulizija tal-iskorta Agostino Catalano, Walter Eddie Cusina, Emanuela Loi, Vincenzo Li Muli, u Claudio Traina nħarqu u ttertqu, b'biċċiet minnhom itiru u jaħbtu mal-asfalt tat-triq.

Il-pistoli li kellhom f'idejhom kienu ħadu u splodew f'idhom tant li id wieħed minnhom instabet fis-sitt sular ta' bini fil-qrib.

Ix-xenarju deskritt mill-pulizija li waslu fuq il-post kien dak ta' "għexieren ta' karozzi meqruda mill-fjammi, oħrajn li kienu għadhom jinħarqu, balal li minħabba s-sħana bdew jisplodu weħidhom, nies tgħajjat u titlob l-għajnuna, u iġsma mtertqin, tal-biża'."

Saret ukoll ħsara kbira fil-bini u fil-ħwienet tal-post.

"Kulħadd f'Palermo kien jaf li wara l-Imħallef Falcone, il-vittma li jmiss kien Borsellino," jirrakkonta Vullo, "bejnietna l-pulizija kien isir dan id-diskors: inti pulizija tal-iskorta ta' Borsellino?

Il-Bambin iħarsek.

U hekk xahar qabel, saħħew is-sigurtà kullimkien.

Minbarra f'via D'Amelio".

Lil ommu, Borsellino spiss kien iżurha, u kien jiftiehem magħha bit-telefon.

Kieku kien hemm sigurtà f'dik it-triq, kien hemm probabbiltà kbira li xi pulizija jinnota n-number plate ta' dik il-Fiat 126 misruqa ipparkjata propju taħt il-blokk.

Ibnu Manfredi, meta kien Malta, irrakkonta li omm Borsellino, Maria Pia, niżlet tara lil binha mtertaq biċċiet: "Bqajna miblugħa bin-nanna li fl-età ta' 83 sena niżlet it-taraġ tad-dar tagħha mfarrka.

Niżlet ħdejn il-karozza mfarrka ta' missieri u talbet fuq dak li kien fadal mill-papà."

Omm Borsellino mietet ħames snin wara, fl-1997.

Manfredi konvint li l-qtil ta' missieru seta' ġie evitat."


Knisja Kattolika

Knisja Kattolika

Il-Knisja Kattolika (mill-Grieg: καθολικός, "katholikòs", jiġifieri ""universali"") hija l-Knisja Nisranija li tagħraf il-primat tal-awtorità tal-Isqof ta' Ruma, jiġifieri l-Papa, għax dan skont il-fidi Kattolika, huwa s-suċċessur tal-appostlu Pietru fuq il-katedra ta' Ruma.

L-isem jindika l-universalità tal-Knisja mwaqqfa minn Ġesù Kristu, li tinsab fil-Knisja Kattolika, bla ma tiċħad il-preżenza ta' ħafna elementi ta' din il-verità fil-Knejjes l-oħra mifrudin minnha.

Fost il-Knejjes Insara, dik Kattolika għandha l-ikbar numru ta' fidili, iktar minn biljun ruħ, b'perċentwali għoljin fl-Amerika Latina u fl-Ewropa.

Min jemmen fiha jissejjaħ Kattoliku.

Il-liturġija Kattolika hija ċċentrata fuq l-Ewkaristija.

Il-Kattoliċi iqimu lill-Verġni Marija bħala Omm Alla, bħala mnissla mingħajr dnub u li ġiet imtellgħa fis-sema.

Il-Knisja Kattolika hija fost l-eqdem istituzzjonijiet fid-dinja u kellha rwol prominent fl-istorja taċ-ċiviltà oċċidentali.

L-aħħar statistiċi (dawk tal-2009) juru li hawn ftit inqas 1.2 biljun Kattoliku.

Fl-1950 kien hawn 437 miljun, u fl-1970, 654 miljun.

Iż-żieda mis-sena 2000 għal 2008 kienet ta' 33% fl-Afrika, iżda 1.2% biss fl-Ewropa.

Żieda ta' 16% fl-Asja, 11% fl-Oċeanja, u 11% fl-Amerki.

Il-Kattoliċi huma 18% of tal-popolazzjoni totali Afrikana, 63% tal-Amerki, 3% tal-Asja, 40% tal-Ewropa, 26% tal-Oċeanja, u 17.4% tal-popolazzjoni tad-dinja.

In-numru ta' Kattoliċi madwar id-dinja żdied b'1.3% bejn l-2008 u l-2009, jew madwar 19-il miljun, minn 1,166 miljun għal 1,181 miljun.

Dan joħroġ mill-Annwarju Pontifiċju 2011 li kien ippreżenat lill-Papa Benedittu XVI mis-Segretarju tal-Istat tal-Vatikan, il-Kardinal Tarcisio Bertone.

Kważi nofs il-Kattoliċi fid-dinja jgħixu fl-Ameriki (49%).

Kwart jgħixu fl-Ewropa waqt li fl-Afrika u l-Asja jgħixu 15% u 11% tal-Kattoliċi rispettivament.

Il-bqija, madwar 0.8% jgħixu fl-Oċeanja.

In-numru ta' Isqfijiet żdied minn 5,002 għal 5,065.

Is-saċerdoti fl-aħħar għaxar snin żdiedu minn 405,178 fl-2000 għal 410,593 fl-2009.

Id-djakni permanenti żdiedu bi 2.5 fil-mija minn 37,203 fl-2008 għal 38,155 fl-2009.

Ir-reliġjużi nisa naqsu minn 739,067 fl-2008 għal 729,371 fl-2009.

Is-seminaristi żdiedu b'0.82 fil-mija minn 117,024 għal 117,978 bejn l-2008 u l-2009.

Sal-aħħar tal-2007 kien hawn 408,024 qassis Kattoliku fid-dinja, 762 iktar milli kien hemm fil-bidu ta' dik is-sena.

Żdiedu l-aktar fl-Asja u l-Afrika, b'żieda ta' 21% u 28% rispettivament.

Bejn l-2000 u l-2007, fl-Ewropa naqsu b'7% u fl-Oċeanja b'5.5%.

Fl-2009, in-numru ta' saċerdoti żdied bi 809 mis-sena ta' qabel.

Fuq medda ta' għaxar snin, iż-żieda kienet ta' madwar 5,600.

Fl-aħħar tal-2009 kien hemm 410,593 saċerdot li minnhom 275,542 kienu djoċesani u 135,051 reliġjużi.

Waqt li żdiedu b'mod sinjifikanti n-numru ta' saċerdoti djoċesani (minn 265,012) kien hemm tnaqqis fin-numru ta' reliġjużi (139,997 fl-1999).

Iċ-ċaqliq fin-numru ta' saċerdoti kien inekwu madwar id-dinja b'żieda fil-pajjiżi li qed jiżviluppaw, b'mod speċjali fl-Amerika Latina.

Il-Knisja Kattolika hija kostitwita mill-komunjoni ta' diversi Knejjes, ħafna minnhom Orjentali, imsejħin "sui iuris":

"Il-wirt imqaddes" tal-fidi, id-"depositum fidei" ("Timotju, ħares dak li mogħti f'idejk" (I Tim 6,20); "Ħares it-tagħlim sabiħ mogħti lilek bil-għajnuna ta' l-Ispirtu s-Santu li jgħammar fina.") jinsab fit-Tradizzjoni u fl-Iskrittura u ġie fdat mill-appostli lill-Knisja kollha (KKK 84) Il-poplu qaddis ta' Alla kollu, huwa u jintrabat ma' dan il-wirt, flimkien mar-rgħajja tiegħu, jibqa' dejjem sħiħ fit-tagħlim tal-appostli, fl-għaqda bejn kulħadd, fil-qsim tal-ħobż u fit-talb, hekk li fil-ħarsien, fil-ħajja u fl-istqarrija tal-fidi li twasslitlu, ikun hemm bejn ir-rgħajja u l-fidili, għaqda fl-ispirtu tassew singulari.

("Dei Verbum", 10)

Id-dmir tat-tifsir b'mod awtentiku tal-Kelma ta' Alla ġie fdat biss lill-Maġisteru ħaj tal-Knisja, jiġifieri lill-isqfijiet li huma f'xirka mas-suċċessur ta' San Pietru, l-isqof ta' Ruma.

(DV) Dan il-maġisteru mhux aqwa mill-Kelma ta' Alla imma hu għall-qadi tagħha, billi jgħallem dak biss li ġie trasmess...

(DV)

L-insara kollha għandhom sehem fl-għarfien u fit-trasmissjoni tal-verita rivelata.

Huma rċevew l-unzjoni ta' l-Ispirtu s-Santu li jgħallimhom (KKK 91): "Imma intom għandkom id-dlik mill-qaddis u għandkom l-għerf intom ukoll.

Ma ktibtilkomx għax ma tafux il-verita, imma għax tafuha."

(I {w 2,20.

L-Ispirtu s-Santu jwassalhom għall-verita kollha: "Meta jiġi hu, l-Ispirtu s-Santu, jmexxikom fil-verita kollha." ({w 16, 13)

Bl-għajnuna ta' l-Ispirtu s-Santu tista' tikber kemm l-intelliġenza tar-realtajiet kif ukoll tal-kliem tal-wirt tal-fidi: (KKK 94)

Hi mela ħaġa ċara li t-Tradizzjoni, l-Iskrittura u l-Maġisteru tal-Knisja , huma hekk marbuta u mseħbin ma' xulxin, li waħda ma tistax tkun mingħajr l-oħrajn, u lkoll flimkien, kull waħda bil-mod tagħha, bil-ħidma ta' l-Ispirtu s-santu jagħtu sehemhom biex tassew isseħħ is-salvazzjoni tal-erwieħ.

(DV 13)

Bil-fidi l-bniedem kollu kemm hu jintrabat personalment ma' Alla li jirrivela lilu nnifsu.

Il-fidi trid li l-bniedem jilqa' bl-intelliġenza u r-rieda kollha tiegħu r-rivelazzjoni li Alla għamillu tiegħu nnifsu b'għemilu u bi kliemu.

(KKK 176) Il-fidi hi don sopranaturali ta' Alla.

Biex jemmen il-bniedem jeħtieġ għajnuna internament (fir-ruħ) mill-Ispirtu s-Santu.

(KKK 179)"Jemmen" il-bniedem ħieles li jaf x'inhu jagħmel: it-"twemmin" hu att li jaqbel mad-dinjita tal-persuna tal-bniedem.

(KKK 180)

It-"twemmin" hu att ekkleżjali: Il-fidi tal-Knisja tiġi qabel il-fidi tagħna, tnissilha, tgħinha u tmantniha.

Il-Knisja hi Omm dawk kollha li jemmnu.

(KKK 181) Ħadd ma jista' jkollu lil Alla bħala Missier jekk ma jkollux il-Knisja bħala Omm.

(San Ċiprijanu) Il-fidi ddewwaqna minn qabel l-għarfien li jagħmilna hienja fil-ħajja ta' dejjem.

(San Tumas t'Aquino)

Jiena nemmen f'Alla: l-iktar fundamentali.

Il-Kredu kollu jitkellem dwar Alla, u jekk isemmi l-bniedem u d-dinja, isemmihom b'relazzjoni ma' Alla.

L-artikoli kollha tal-Kredu jiddependu mill-ewwel wieħed.

(KKK 199)

Il-fidili l-ewwel ħaġa li jistqarru hi li jemmnu f'Alla.

(Il-Katekiżmu Ruman)

Il-misteru tat-Trinita Qaddisa hu l-misteru ewlieni tal-fidi u tal-ħajja Nisranija.

Hu l-misteru ta' Alla fih innifsu.

Hu għalhekk il-bidu tal-misteri l-oħra kollha tal-fidi, hu d-dawl li jdawwalhom.

Hu t-tagħlim l-aktar fundamentali u essenzjali tal-"ġerarkija tal-veritajiet tal-fidi."

(KKK 234) Il-ġrajja kollha tas-salvazzjoni mhijiex ħlief il-ġrajja tat-triq u tal-mezzi li bihom Alla waħdu veru: il-Missier, l-Iben u l-Ispirtu s-Santu, wera lilu nnifsu lill-bnedmin, u wara li reġgħu lura minn dnubiethom, ħabbibhom mill-ġdid u għaqqadhom miegħu.

Il-fidi fl-Inkarnazzjoni tassew ta' l-Iben ta' Alla hi sinjal li jagħżel il-fidi nisranija minn kull twemmin ieħor.

(KKK 463) L-Ispirtu ta' Alla tagħrfuh b'dan: li kull Spirtu li jistqarr li Ġesu Kristu sar bniedem, hu minn Alla.

(I Ġw 4,2) Din kienet il-konvinzjoni hienja tal-Knisja sa mill-bidu tagħha meta kienet tkanta: "Kbir hu l-misteru tar-reliġjon tagħna: Hu deher fil-ġisem.Gesu kien lahjar wiehed fost il- bnedmin"

Il-qawmien ta' Kristu mill-imwiet huwa l-qofol tal-fidi tal-Kattoliċi fi Kristu.

L-ewwel komunitajiet Insara emmnuha u għexuha bħala verità fiċ-ċentru ta' twemminhom.

It-Tradizzjoni għaddietha tul iż-żminijiet bħala verita fundamentali, id-dokumenti tat-Testment il-Ġdid iffissawha, u ġiet imxandra bħala parti essenzjali tal-Misteru tal-Għid flimkien mas-salib.

(KKK 638)

Bil-mewt u l-qawmien tiegħu, Ġesu "fetħilna" s-sema.

Il-ħajja tal-beati fis-sema tikkonsisti filli jkollhom il-milja tal-frott tal-fidwa li seħħet bi Kristu, li jsieħeb fil-glorja tiegħu fis-sema lil dawk kollha li emmnu fih u baqgħu fidili għar-rieda tiegħu.

(KKK 1026)

Dawn l-erba' attributi tal-Knisja... juru l-karatteristiċi essenzjali tal-Knisja u tal-missjoni tagħha.

Dawn l-attributi mhumiex tal-Knisja minnha nnifisha: imma kien Kristu, permezz tal-ispirtu s-Santu, li għamel il-Knisja waħda u hu wkoll isejħilha biex tara li jseħħu dawn l-attributi tagħha.

Dawn il-marki iktar milli huma provi għall-Knisja Kattolika iktar huma aspetti jew karatteristiċi fil-misteru tal-Knisja kollha u wkoll għanijiet li għadhom iridu jintlaħqu.

Il-Maġisteru tar-rgħajja tal-Knisja fil-qasam tal-morali ordinarjament jitħaddem fil-katekeżi u l-predikazzjoni, bl-għajnuna tat-teoloġi u l-kittieba spiritwali.

(KKK 2033) B'dan il-mod għadda, minn ġenerazzjoni għal oħra, taħt il-ħarsien tar-rgħajja tal-Knisja, dak li nistgħu nsejħulu d-"depożitu" tal-morali Nisranija, magħmul minn ġabra karatteristika ta' regoli, ta' kmandamenti u ta' virtujiet li joħorġu mill-fidi fi Kristu u jieħdu l-ħajja mill-imħabba.

Din il-katekeżi, tradizzjonalment għandha bħala bażi tagħha, flimkien mal-Kredu u l-Missierna, l-Għaxar Kmandamenti, li jħabbru l-prinċipji tal-ħajja morali li jgħoddu għall-bnedmin kollha.

Il-fidi u l-prattika tal-Evanġelju jagħtu lil kull wieħed esperjenza ta' ħajja nisranija "fi Kristu", li jdawlu u jagħtih il-ħila biex iqis ir-realtajiet ta' Alla u tal-bnedmin skond l-Ispirtu ta' Alla.

B'dan il-mod l-Ispirtu jista' jinqeda minn min hu l-aktar ċkejken ħa jdawwal lil min għaref u għandu dinjita għolja.

(KKK 2038)

Dan lilna Alla għarrafulna bl-Ispirtu, għax l-Ispirtu kollox jinfed, sal-fond ta' Alla.

Għax liema bniedem jagħraf dak li hemm fil-bniedem ħlief l-ispirtu tal-bniedem li qiegħed fih?

(I Kor 2, 10-11)


Diana Scultori Ghisi

Diana Scultori Ghisi

Diana Scultori Ghisi jew Diana Mantovana jew ukoll Diana Mantuana (Mantova, 1547 – Ruma, 1612) kienet artista manjerista Taljana, speċjalizzata fl-inċiżjoni li kienet attiva fis-seklu 16 u l-bidu tas-seklu 17.

Ir-Rinaxximent premezz tal-bidliet kulturali (bħall-moviment lejn l-umaniżmu) ippermetta lill-artisti nisa li jidhru u jagħmlu fama internazzjonali.

Mill-ħafna pubblikazzjonijiet artistiċi disponibbli għalihom, in-nisa Taljani setgħu jiksbu ċertu għarfien li tahom edukazzjoni aħjar u b'hekk iffavorixxa l-iżvilupp tagħhom.

Il-bidla fil-moralità ħalliet in-nisa jistudjaw l-arti , għalkemm il-parti l-kbira tal-artisti nisa tgħallmu l-arti fil-familja tagħhom minn missierhom u jew ħuthom subien.

Madankollu kienet ħaġa rari li tifla titħarreġ fis-sengħa tal-inċiżjoni u tagħmel minnha karriera pubblika, kif ġara fil-każ ta' Diana Scultori Ghisi .

Diana Scultori Ghisi kienet waħda mit-tliet ulied bniet ta' Giovanni Battista Mantuano (inċiżur tal-qorti Mantovana) li għallima l-pittura u l-inċiżjoni.

Mhux biss kienet magħrufa għall-inċiżjonijiet tagħha ta' sbuħija kbira, imma kienet ukoll reġistrata bħala l-ewwel mara awtorizzata li tbigħ xogħolha taħt isimha.

Fl-1575 iżżewġet lil Francesco da Volterra (magħruf wkoll bl-isem Francesco Capriani), arkitett għadu jibda, u l-koppja marru joqgħodu Ruma biex jagħtu spinta lill-karrieri tagħhom.

F'Ruma, Diana kisbet il-fama ta' negozjanta iebsa.

Fl-1576, talbet il-qorti papali fejn uriet l-inċizjonijiet tagħha, il-permess li tbigħ xogħolha taħt isimha stess ("Diana Mantuana" jew "Diana Mantovana") u kisbet dan il-permess.

Għenet ukoll lil żewġha fil-karriera tiegħu ta' perit billi kisbitlu ordnijiet importantanti.

Diana kienet magħrufa bħala mara grazzjuża u edukata ħafna.

Barra n-negozju, kienet tieħu ħsieb il-familja tagħha.

Ommha armla u oħtha xebba kienu joqgħodu magħha u ma' żewġha.

Matul is-snin 1500 l-artisti raw il-libertà tagħhom ristretta minħabba r-regoli stretti imposti mill-knisja.

Jekk il-knisja kienet tqis xogħol bħala "dissidenti", l-artista kien jista' jiġi skomunikat, immultat jew jitlef il-proprjetà tiegħu.

Nafu li Diana bidlet il-firma tagħha bosta drabi fi żminijiet differenti matul ħajjitha.

Fil-parti l-kbira tax-xogħlijiet tagħha ffirmat bl-isem Diana Mantuana jew Diana Mantovana.

M'hemm l-ebda xogħol magħmul minnha ffirmat bl-isem Scultori.

Diana kienet waħda mill-ftit artisti nisa msemmija minn Vassari fl-edizzjoni ta' Le Vite tal-1568.

Ġie kkalkulat li Diana pproduċiet 62-l inċiżjoni matul ħajjitha u adottat b'suċċess stili differenti matul ħajjitha kollha.

Waħda mill-inċiżjonijiet l-aktar famużi tagħha hi voluta jonika mżejna b'mod eleganti b'ħannieqa tal-weraq tal-akantu u fjuri.

Ix-xogħlijiet tagħha kienu differenti minn dawk ta' żmienha u jvarjaw mill-parti l-kbira tax-xogħlijiet popolari l-oħra tal-epoka.

Fil-gwarniċi tal-inċiżjonijiet tagħha insibu bosta versi ta' dedikazzjoni bil-Latin ifaħħru l-ħidma tal-istudenti tal-arkitettura.

Barra mill-bosta modi ta' firma, Diana kienet magħrufa wkoll għad-dedikazzjonijiet twal imdaħħlin fix-xogħlijiet tagħha .

L-aħħar xogħol tagħha kien stampat fl-1588, bit-titlu "Qabar fil-manjiera ta' Nogari".

Wara l-mewt ta' żewġha Francesco de Volterra, Diana żżewġet lil Giulio Pelosi, arkitett ieħor.

Baqgħet Ruma sa mewtha fil-5 ta' April 1612.

Ħafna mill-inċiżjonijiet tagħha ġew stampati wara mewtha.


Premier League 2011–12

Premier League 2011–12

L-istaġun 2011–12 tal-Premier League kien l-għoxrin staġun tal-Premier League Ingliż minn mindu ġie stabbilit fl-1992.

L-istaġun ingħata bidu fit-13 ta' Awwissu 2011.

Manchester City rebħu l-ewwel kampjonat tagħhom mill-1968, meta għelbu lil Queens Park Rangers fl-aħħar ġurnata tal-istaġun.

Għoxrin tim ikkompetew fil-kampjonat, sbatax ġejjin mill-istaġun 2010–11 u tlieta promossi mill-Football League Championship 2011–12.

West Ham United spiċċaw l-aħħar, fejn temmew is-sitt snin tagħhom fl-ogħla diviżjoni.

Blackpool u Birmingham City segwewhom fir-relegazzjoni fl-aħħar ġurnata tal-kampjonat.

Queens Park Rangers, bħala ċ-ċampjins, u Norwich City, bħala t-tieni klassifikati fil-Football League Championship 2010–11 ġew promossi direttament fl-aħħar tal-istaġun.

Queens Park Rangers dehru għall-ewwel darba fil-Premier League fi ħmistax-il sena, waqt li Norwich City irritornaw lura wara assenza ta' sitt snin u żewġ promozzjonijiet suċċessivi.

L-aħħar tim li ġie promoss kien Swansea City, li rebaħ il-finali tal-"play-off" kontra Reading biex saru l-ewwel klabb Galliku li qatt daħal fil-Premier League.

Timijiet promossi mill-Football League Championship 2010–11

Gowler: Joe Hart (Manchester City) Difiża: Kyle Walker (Tottenham Hotspur), Vincent Kompany (Manchester City), Fabricio Coloccini (Newcastle United), Leighton Baines (Everton) Nofs il-grawnd: David Silva, Yaya Touré (it-tnejn ma' Manchester City), Scott Parker, Gareth Bale (it-tnejn ma' Tottenham Hotspur) Attakk: Robin van Persie (Arsenal), Wayne Rooney (Manchester United)